








UDK: 949.75 "1943" (093) A. Stepinac 
Izvorni rad 


STEPINČEV »DOSSIER« SVETOJ STOLICI (31. 05. 1943.) 
Margareta MATIJEVIĆ, Zagreb 


Nasljedujući objektivnost nepristrana istraživanja, proučivši dio dostupne građe Hrvat- 
skog državnog arhiva, te dijela objavljene literature donosim ovdje pokušaj parcijalnoga 
prikaza djelovanja nadbiskupa Stepinca u svjetlu dokumenata sadržanih u izvješću kardi- 
nalu Maglioneu o prilikama u Hrvatskoj. Dossier je datiran 31. svibnja 1943., pisan je na 
papiru s nadbiskupskim memorandumom, a poslan je u Vatikan povodom opetovanih 
srpskih optužbi o navodnom pasivnom držanju, prešutnom odobravanju i namjernom pro- 
pustu djelatnijeg angažmana protiv nekih postupaka onodobnih vlasti Nezavisne Države 
Hrvatske. Sadrži 34 dokumenta, među kojima su razni protesti, zamolbe, apeli i zahtjevi, 
propovijedi riječju i djelom, a sve u službi pomoći onodobno diskriminiranim pojedinci- 
ma, skupinama i narodima, Sadržaj dossiera objavljen je u 9. svesku Akata i dokumenata 
Svete Stolice o drugom svjetskom ratu, u Vatikanu godine 1975, 

Djelatno angažiran na pomaganju svih ugroženih, diskriminiranih i raznolikim zakonima 
obespravljenih ljudi, nadbiskup Stepinac ovdje plasiranom dokumentacijom posvjedočuje 
svoju dosljednu vjernost uvijek zahtjevnim nalozima evanđeoskog poslanja. Njegove broj- 
ne intervencije u korist potlačenih, još su mjerodavniji pokazatelji njegove uloge u ratu, 
ima li se u vidu gotovo činjenična teritorijalna rascjepkanost NDH, stalna prijeteća nazo- 
čnost vojske i visokih dužnosnika Trećeg Reicha, masovna ubojstva, progoni i protjeriva- 
nja velikog broja Hrvata prije i za vrijeme rata, opća nesigurnost vremena i prilika. 


VRELA: Fontes - izvori za hrvatsku povijest 2/1996.; Okružnica nadbiskupa zagrebačkog A. Stepinca 
br. 4104/1941, Katolički list, 92/1941., str, 230-231; Okružnica nadbiskupa zagrebačkog A. Stepinca o 
primanju u Katoličku crkvu, Katolički list, 93/1942., str. 117; Službeni vjesnik zagrebačke nadbiskupije od 
6. studenoga 1945. do 20. veljače 1946.; Ustaša — dokumenti o ustaškom pokretu, Zagrebačka stvamost, 
Zagreb, 1995, 


“KRATICE: HDA DMPB - Hrvatski državni arhiv: dossier Ministarstva pravosuđa i bogoštovija NDH 
HDA OPIP - Hrvatski državni arhiv: odvjetnička pisarnica Ive Politea 
SVZN - Službeni vjesnik Zagrebačke nadbiskupije 

KNJIGE | ČLANCI: S. BAKŠIĆ, Propisi za primanje u Katoličku crkvu, KL 92/1941., str. 1-4; 
E. BELUHAN, Stepinac govori, Valencia 1967.; A. BENIGAR, Alojzije Stepinac, hrvatski kardinal, 
Zagreb 1993,51. CVITKOVIĆ, Ko je bio Alojzije Stepinac, Sarajevo 1986.; B,. GOLUŽA, Katolička crkva 
u BiH 1918.-1941., Mostar 1995.; V. NIKOLIĆ, Stepinac mu je ime. Zbornik uspomena, svjedočanstava i 
dokumenata, sv. I-II, Zagreb 1991.; F. ŠANJEK, Kršćanstvo na hrvatskom prostoru, 1. izdanje, Zagreb 
1996.2; M. GJIDARA, Pravni vidici vjerske slobode u totalitarnim režimima 1945.—1989., Obnovljeni 
život, 51(1996.) 1-2, str. 167-186; F. ŠANJEK, Stav Crkve u Hrvata prema totalitarizmima XX. stoljeća, 
Obnovljeni život, 51(1996.) 1-2, str. 137-148. 


1. INTERVENCIJA ZAGREBAČKOG NADBISKUPA PROTIV STRIJELJANJA SRPSKIH 
TALACA OBAVLJENOG PRVIH DANA NAKON USPOSTAVE HRVATSKE DRŽAVE! 


1.1. Povodom usmene dojave učitelja iz Sv. Šimuna, gdina Širole, o mogućoj pogibelji 
srpskih talaca u šumi kod Markuševca gdje bi te večeri trebali biti strijeljani, nadbiskup 
istodobno intervenira kod vlade NDH, i zbog izočnosti dužnosnika službujućem tajniku 
prenosi svoju osudu prakse ubijanja talaca i apel da se mogući nagovještaj te represivne 
odmazde spriječi. Ovim bi se dokumentom mogla posvjedočiti nadbiskupova uvjerljivost o 
bezuvjetnoj pomoći onodobno ugroženih ljudi, tim više što on uopće ne predmnijeva mo- 
gućnost lažne dojave i bespotrebne uzbune. Indikativno je da regesta u vatikanskom dossi- 
eru ističe da je strijeljanje izvršeno, dok nigdje među konzultiranom arhivskom građom ne 
nalazimo potvrdu tih navoda. Naime, ističe se da nadbiskup nije saznao je li uopće posto- 
jala nakana strijeljanja, premda ne isključuje mogućnost da su dojave bile istinite, a ljudi 
stvarno pobijeni." Ovom prigodom nadbiskup osuđuje praksu ubijanja talaca koja će kas- 
nije biti i zakonski formulirana.? 

Odmah nakon osnutka Nezavisne Države Hrvatske, kad se je već barem stišao prvi val, 
došao je k nadbiskupu učitelj (g. Širola iz Sv. Šimuna) i javio mu da postoji pogibelj, kako 
je on saznao iz pouzdanog izvora, da će u noći postrijeljati Srbe taoce u Zagrebu. Molio je 
nadbiskupa upravo plačući, da učini što je moguće da se to sprijeći. 

Nadbiskup je, budući je stvar bila vrlo hitna (oko 8 sati navečer), nazvao smjesta telefo- 
nom Predsjedništvo vlade. Vlada je bila na sjednici, pa je zato umolio službujućeg tajnika, 
da odmah poruči ovo: 


»Nadbiskup je doznao, da bi se noćas imalo strijeljati Srbe taoce iz Zagreba i drugud, koji 
su u Zagrebu zatvoreni. Ako to stoji, Nadbiskup poručuje, da po katoličkom moralu nikada 
nije dopušteno ubijati taoca za krivice, koje su drugi počinili. To bi bilo poganstvo i ne bi 
donijelo blagoslova Božjega.« 


Stepinac, v. r. 
nadbiskup 


! Ovo izvješće nalazimo kod više autora. (Usp. HDA OPIP, str. 321; SVZN 32 (1945.) str. 18-19; A. BENIGAR, 
Alojzije Stepinac, hrvatski kardinal, Zagreb, 1993., str. 373. 


? »Odgovora Nadbiskup nije dobio, niti je kasnije mogao doznati da li je sigurno postojala nakana poubijati 
taoce i da li su poubijani« (Usp. HDA OPIP, str. 321), 


3 Naradne novine, br. 142 od 2. listopada 1941. 

2. PROTESTNO PISMO POGLAVNIKU PROTIV STRIJELJANJA 260 OSOBA 
U GLINI (14. V, 1941.) 





2.1. U drugom dokumentu nadbiskup protestira kod Poglavnika povodom slučaja u Glini 
13. svibnja 1941. kojom prigodom je, prema izvješću francuskog konzula Gueyrauda, 
ubijeno 260 pravoslavaca,“ 

Nadbiskupa je usmeno izvijestio dr. K. Vojvoda." Pismo je pisano jasno, koncizno i jezgro- 
vito iznosi ono što miu je tom prigodom najvažnije: »... da poduzmete najhitnije mjere na 
cijelom teritoriju NDH, da se ne ubije ni jedan Srbin ako mu se ne dokaže krivnja radi koje 
je zaslužio smrt.«* 

2.2. Paralelno s ovim valjalo bi istaknuti i intervenciju nadb. Stepinca u spašavanju 150 
Srpkinja koje je 29. srpnja 1941. u Glini i okolici dao uhititi ustaški pukovnik Rolf. Veći- 
nom je bila riječ o udovicama pobijenih iz glinske crkve. Na brzoglasnu zamolbu župnika 
Žužeka nadbiskup odmah reagira kod mjerodavnih vlasti u Zagrebu, koje prisiljavaju 
Rolfa da otpusti žene. 

Za očekivati je u ovom slučaju da je ipak riječ o sporadičnom i samovoljnom postupku 
neodgovornih elemenata čiji ispadi, premda nekad i tolerirani od strane vlasti, ipak nisu 
uvijek od nje i poticani. 


PISMO NADBISKUPA POGLAVNIKU RADI POKOLJA SRBA U GLINI. 


Poglavniče! 

Ovaj čas primio sam vijest, da su Ustaše u Glini postrijeljali bez suda i istrage 260 Srba. Ja 
znam da su Srbi počinili teških zločina u našoj domovini u ovih dvadeset godina vladanja. 
Ali smatram ipak svojom biskupskom dužnošću da podignem svoj glas i kažem da ovo po 
katoličkom moralu nije dozvoljeno, pa Vas molim, da poduzmete najhitnije mjere na cije- 
lom teritoriju Nezavisne Države Hrvatske, da se ne ubije ni jedan Srbin ako mu se ne 
dokaže krivnja radi koje je zaslužio smrt. 

Inače ne možemo računati na blagoslov neba, bez kojega moramo propasti. Nadam se da 
mi ne ćete zamjeriti ovu otvorenu riječ. 

Sa odličnim poštovanjem itd. 

Zagreb 14. V. 1941. 


Stepinac 
nadbiskup 


a 


Usp. F. ŠANJEK, Stav Crkve u Hrvata prema totalitarizmima XX. stoljeća, u Obnovljeni život 1/2, 51(1996.) 
str. 141. 


SVZN 32(1945.) str. 19. 
HĐA OPIP, str. 326. 
SVZN 32(1945.) str. 33. 


a 


> 


s 

3. OKRUŽNICA U SVEZI S OBRAĆENJEM PRAVOSLAVACA OD 15. V. 1941. 


3.1. Okružnica sadrži meritorne upute dušobrižnom svećenstvu povodom masovnijih prije- 
laza u Katoličku crkvu. Pokret za prijelaz na katolicizam u NDH tijekom rata su izazvale 
vanjske okolnosti, manje religioznoga, više političkoga značaja." Stoga je razumljiv razbo- 
rit stav Crkve u tako delikatnoj situaciji izrečen ovom okružnicom. Crkva traži da dotične 
osobe imaju duboko osobno uvjerenje u istinitost nauka katoličke vjere, dostatnu pretho- 
dnu pripravu, moguć valjan moralni kodeks u kasnijem životu, a načelno odbija one »koji 
bi u Crkvu htjeli ući bez ispravnih motiva tražeći u njoj samo zaštitu svojih materijalnih 
interesa i egoističkih ciljeva.«* Traži se poseban postupak prema onima koji su pod pritis- 
cima dvadesetdvogodišnje vladavine srpske kraljevske kuće Karađorđevića, koja je svu- 
gdje preferirala pravoslavlje, otpali od katoličke vjere.! 


OKRUŽNICA 


U posljednje vrijeme javlja se kod pojedinih župnih ureda mnogo osoba, koje bi željele 
prijeći u katoličku Crkvu, a možda također ondje konvalidirati svoj brak, koji su kao 
aktuelni katolici odnosno kao otpadnici od katoličke Crkve, sklopili, izvan katoličke 
Crkve bilo civilno bilo u drugoj kojoj konfesiji, dakle u smislu kanonskih propisa 
nevaljano. 

U vezi s navedenom činjenicom javlja se velč. kleru slijedeće: 

1. Pristup u katoličku Crkvu može se dopustiti samo onim osobama, za koje postoji osvje- 
dočenje da to žele učiniti iskreno i s uvjerenjem o istinitosti naše svete vjere i o njenoj 
potrebi za spas duše. Vjera je unutarnja stvar slobodne savjesti te stoga na području vjer- 
skog opredjeljenja treba da budu isključeni svi nečasni motivi. 

2, Osobe, koje stupaju u katoličku Crkvu treba da budu dobro poučene u katoličkim vjer- 
skim istinama, te da već za vrijeme same pouke obdržavaju Božje i crkvene zapovijedi o 
molitvi, pohađanju službe Božje, slušanju riječi Božje, o nemrsu, postu itd., te se time 
uvađaju u praktični vjerski život katoličke Crkve. 

3. U katoličku Crkvu mogu stupiti samo one osobe, koje mogu prema katoličkim načelima 
živjeti. Dosljedno u katoličku Crkvu ne mogu biti primljene one osobe koje žive u takovoj 


5 SVZN 33(1946.) str, 25--26. 
* Katolički list 19/1941., str, 230-231, donosi okružnicu hrvatskog episkopata (br. 4104/1941.) 


"0 Tako je u proračunu za 1927. godinu SPC dobila 68,773.025 dinara, a Katolička crkva 34,751.293 (Usp. 
Katolička crkva u Državnom proračunu, u Vrhbosna, 12, 1926., str, 207. 
»... U trajanju od dvadeset i tri godine postojanja prve Jugoslavije, nije bila dopuštena izgradnja u Beogradu, 
glavnom gradu zemije, u kojoj je živjelo 1,561.000 muslimana i 5,262.000 katolika (uz 6,785.000 pravoslava- 
ca), ni jedne katoličke katedrale, ni jedne velike muslimanske džamije.« (Usp. V. NIKOLIĆ, Stepinac mu je 
ime, 1. sv., KS, Zagreb 1991., str. 281). 
»Ukratko: bilo je u svim upravama 80 a i 95-99% Srba.« 
»Protestantska općina u Beogradu, koja je brojila 900 duša, dobila je od države 116,000 kruna, a katolička 
beogradska župa na 10.000 duša 66.000 kruna, gotovo polovicu manje. (Usp. Nikolić, nav. dj., str. 308). 
Znakovit je pokazatelj i sustav građenja pravoslavnih crkava u isključivo katoličkim krajevima. Primjetice u 
Ljubijani ili Čakovcu. 

bračnoj vezi, koja je pred katoličkom Crkvom nevaljana, a ne može se u katoličkoj Crkvi 
konvalidirati. 


4. Osobe, koje hoće da stupe u katoličku Crkvu, a žive u braku koji se može konvalidirati 
u katoličkoj Crkvi, mogu biti primljene u Crkvu samo onda ako se obvežu da će svu djecu, 
koja će se roditi, krstiti i uzgajati u katoličkoj Crkvi, a koja su već rođena i nad njima još 
imadu roditeljsku vlast, prevesti u katoličku Crkvu, 


5. Da ne bude nepotrebnog dopisivanja s dušobrižnim klerom, koji moli da se neka osoba 
primi u katoličku Crkvu i da se njezin brak u Crkvi konvalidira, potrebno je da podastrte 
molbe budu iscrpljive, tj. đa su istaknute sve bitne okolnosti tako da se molbe mogu odmah 
uzeti u pretres. 


Treba napose istaknuti dobu osobe, njeno zanimanje, stalež (slobodan ili vezan ženidbom) 
te zašto ona hoće da bude primljena u Crkvu. Ako je neka osoba otpala od Crkve zbog 
ženidbe, tj. zato da se u drugoj crkvi uzmogne vjenčati i tamo se uistinu vjenčala, treba 
navesti gdje i kad je vjenčana, živi li ona još u ženidbenoj zajednici ili rastavljeno, imade li 
djece i koliko, u kojoj su crkvi djeca krštena, kojoj vjerskoj zajednici po zakonu pripadaju 
te konačno, da li su nestale zapreke, zbog kojih brak nije mogao biti sklopljen u katoličkoj 
Crkvi, i da li se taj brak sada može konvalidirati u katoličkoj Crkvi. 


6. Upozorava se dušobrižno svećenstvo, da u ovim delikatnim pitanjima ljudske duše 
postupa strogo po načelima katoličke Crkve čuvajući njezino dostojanstvo i ugled, te a 
limene odbija one koji bi u Crkvu htjeli ući bez ispravnih motiva, tražeći u njoj samo 
zaštitu svojih materijalnih interesa i egoističkih ciljeva. 


S druge opet strane treba imati mnogo razumijevanja osobito za one koji su kroz 20 godina 
pod direktnim ili indirektnim pritiskom vlasti, — koja je pogodovala inovjerce (naročito 
pravoslavlje) na svakom koraku — u časovima slabosti nanijeli silu svome boljemu vjer- 
skom uvjerenju te za volju časti, karijere i drugih osobnih interesa otpali od katolicizma. 
Ovakve su osobe pogotovo vrijedne osobite pažnje, ako se za koju utvrdi da je i u vrijeme 
otpada podržavala veze s katoličkom Crkvom, te eventualno i djecu, koliko joj je bilo 
moguće, uzgajala u katoličkom duhu. Takvih duša s njihovim otpalim porodicama imade 
nažalost više hiljada te za njih treba imati posebne ljubavi i sve što je moguće učiniti da se 
povrate u katoličku Crkvu i tako spase one i njihova djeca. 


7. U pogledu biljegovanja molbi u vezi s gore navedenim predmetima treba se držati ovih 
propisa: 

a) Molbe za prelaz iz jedne zakonom priznate vjeroispovijesti u drugu treba biljegovati po 
T. br. 44 at. j. sa Din 20 crkvenih biljega. 


b) Ako se radi o osnaženju braka (bilo o običnom osnaženju, bilo o osnaženju u korijenu) 
treba molbi priložiti svjedodžbu o visini godišnjeg izravnog poreza molitelja (Izravni je 
porez također službenički porez, koji plaćaju svi činovnici i namještenici). Prema visini 
toga poreza (T. br. 11. odnosno 10) treba molbu odmah biljegovati potrebnim biljezima. U 
koliko takova molba ne bi bila ispravno biljegovana, vratit će se na dopunjenje. 


c) Ako je podastrta i molba za oprost oziva, treba ju biljegovati sa 60 din (T. br, 45) te 
kancelarijskom pristojbom Din 20 po ozivu. 


Ili 

4. PISMO MINISTRU UNUTARNJIH POSLOVA U KOJEM SE TRAŽI DA SE 
ZAKONSKE ODREDBE PROTIV ŽIDOVA I SRBA PROVODE U SKLADU 
S POŠTIVANJEM LJUDSKE OSOBNOSTI (22. V. 1941.) 


4.1. Hrvatski episkopat sa Stepincem na čelu ovim se je pismom jasno i decidirano zauzeo za 
poštivanje dostojanstva čovjeka svih rasa i naroda. Premda nadb. Stepinac pokazuje 
razumijevanje: »... da privreda bude u narodnim rukama, da se ne dopusti gomilanje kapitala 
kod nenarodnog i protunarodnog elementa, te da strani elementi ne odlučuju o narodu i 
Državi«, ipak nedvosmisleno osuđuje svaku manipulaciju povodljivog osjećaja neodgo- 
vorne mase; načelnu premda dirigiranu politiku rasne, narodonosne ili ideološke diskri- 
minacije.!! 

Stepinac respektira Državu, vjeruje u instance vlasti koje su mjerodavne prosuđivati okol- 
nosti čina i zlodjela, prihvaća pravično kažnjavanje svih objektivnih krivaca, ali ne i re- 
presivnu politiku brojnih, minucioznih zakonskih formulacija i sveopću krivnju pripadnika 
specifične rase ili posebnog naroda. 

Osobit naglasak stavlja na obzir prema pokrštenim članovima židovske rase, koji su godi- 
nama živjeli kao katolici, inkulturirani u sredini i nerijetko zadojeni hrvatskom mišlju. 
Upozorava da neće dopustiti sablazan nošenja žutih traka u crkvi." 


Nadbiskupski Duhovni stol u Zagrebu 
Br. 117 
.Zagreb, 22. svibnja 1941. 
Gospodine Ministre, 
Dne 23. travnja o. g. pod br. 103/BK imao sam čast obratiti se na Vas predstavkom kojom 
sam molio da se kod donošenja protužidovskih zakona uzme obzira na one pripadnike 
židovske rase koji su prešli na kršćanstvo. Međutim su proglašeni zakoni od 30. travnja 
koji se ništa ne obaziru na vjersku pripadnost. Tada nam je bilo rečeno da su radi razloga 
neovisnih o nama ti zakoni morali biti proglašeni u ovoj formi, ali da primjena njihova u 
praksi neće biti tako okrutna. No uza sve to mi vidimo da gotovo svaki dan dolaze sve 
strože i strože odredbe koje pogađaju jednako i krive i nedužne. Današnje su novine doni- 
jele odredbu da svi židovi, bez obzira na starost i spol, te na vjeru kojoj pripadaju, moraju 
nositi židovski znak. Tih mjera ima već toliko da poznavaoci prilika vele, da ni u samoj 
Njemačkoj nisu rasni zakoni provedeni bili takovom strogošću i takovom brzinom. 
Razumije se samo po sebi da će svatko odobriti nastojanje, da u jednoj narodnoj Državi 
vladaju sinovi toga naroda i da se uklone svi štetni utjecaji koji rastaču narodni organizam. 
Svatko će sigurno odobriti nastojanje da privreda bude u narodnim rukama, da se ne 
dopusti gomilanje kapitala kod nenarodnog i protunarodnog elementa, te da strani elemen- 
ti ne odlučuju o Državi i narodu. Ali da se pripadnicima drugih narodnosti ili drugih rasa 
oduzme svaka mogućnost egzistencije i da se na njih udara žig sramote, to je već pitanje 
čovječnosti i pitanje morala. A moralni zakoni vrijede ne samo za život pojedinca nego i za 


"HDA OPIP, str. 118-119. 


i2 Usp. E. BELUHAN, Stepinac govori, Valencia, 1967., str. 77-79; V. NIKOLIĆ, Stepinac, str. 54; SVZN 
32(1945.) str. 42-43. 

državnu upravu. Današnje društveno uređenje i opći moralni pojmovi koji vladaju ne uda- 
raju žig sramote ni na robijaše koji su pušteni iz tamnice, na koju su bili suđeni radi 
ubojstva, jer se želi da i takvi opet budu korisni članovi ljudske zajednice. Nisu obilježeni 
vidljivim znakom ni konkubinarci, ni poznati preljubnici, pa ni same javne bludnice. Pa 
kad se to ne čini s onima koji su svojom ličnom krivnjom zavrijedili da ljudsko društvo od 
njih zazire, zašto da se to čini s onima koji su bez svoje krivnje članovi druge rase? Tu bi 
trebalo ipak voditi računa da će se, osobito kod omladine koja je još u godinama razvoja i 
koja je tim mjerama pogođena, u velikoj mjeri razvijati i instinkt osvete i t. zv. »Minderwer- 
tigkeitskomplex«, a te će stvari porazno djelovati na njihovu duševnu formaciju. Imamo li 
mi pravo na takav atentat na čovjekovu ličnost? 

U vezi s izloženim molim Vas, Gospodine Ministre, da izdate shodne naloge da se židov- 
ski i ostali slični zakoni (mjere protiv Srba i dr.) provode tako, da se u svakom čovjeku 
poštuje ličnost i čovječje dostojanstvo. Odredba o nošenju židovskog znaka uopće se ne bi 
trebala provesti. Da se pokriju troškovi koje je vlast imala kod nabave tih znakova, moglo 
bi se tražiti da ih dotični nabave, ali da se nošenje znakova suspendira. Neka se krivci i 
izrabljivači naroda privedu zasluženoj kazni. Tome se nitko pametan neće protiviti. Ali 
neka ne bude neodgovorna masa sudac i izvršitelj kazne. 

Posebice Vas molim, Gospodine Ministre, da imate obzira prema pokrštenim članovima 
židovske rase. Mnogi od njih pokršteni su davno prije progona židova, dakle u vrijeme kad 
je krštenje za njih, s materijalne strane, značio jedan minus. Mnogi su se od njih već 
sasvim asimilirali i za koje nitko nije ni znao da su židovi. Ima i takovih koji su se istaknuli 
u narodnom i utaškom pokretu. Ja sam lično poznam nekolicinu koji su oduševljeni i 
praktični katolici. Kako će oni moći sada vršiti svoje vjerske dužnosti? Zar će sa žutom 
trakom oko ruke dolaziti na sv. Misu i pristupati sv. Pričesti? U ovom ću slučaju ja sam biti 
prisiljen da židove katoličke vjere upozorim da ne nose te znakove, da ne buđe smetnje i 
senzacije u crkvi. 

Upozoravam na još jednu činjenicu. Znam pozitivno da Sveta Stolica ne gleda dobrim 
okom na takove mjere. Da li je zgodno da sada, kad je sv. Otac tako lijepo primio našeg 
Poglavnika i našu delegaciju i kad se poduzimaju koraci za priznanje naše Države sa strane 
sv. Stolice, stvaramo atmosferu nepovjerenja i disharmonije? 

Nadam se, Gospodine Ministre, da nećete zamjeriti moju otvorenu biskupsku riječ. 
Primite Gospodine Ministre, i ovom prigodom izraze mog iskrenog poštovanja. 


Nadbiskup, 
Predsjednik biskupskih konferencija 


5. PISMO MINISTRU UNUTARNJIH POSLOVA U KOJEM SE PREPORUČUJE 
JEDNAK. POSTUPAK. PREMA KATOLICIMA NEARIJCIMA 


5.1. Neposredan povod opetovanom Stepinčevom pismu ministru Artukoviću bilo je dono- 
šenje Zakonskih odredbi o rasnoj pripadnosti i zaštiti arijske krvi i časti hrvatskog naroda 
30. travnja 1941." Samo pismo je datirano mjesec poslije 30. svibnja. U cijelosti se odnosi 


“Narodne novine, br. 16 od 30. travnja 1941. 

na ublažavanje postupaka protiv katolika nearijevaca." Zahtijeva da se ne ugrožavaju 
postojeći brakovi sadašnjih katolika bez obzira na rasno podrijetlo, da se omogući školo- 
vanje djeci nearijevaca katolika, da ih se luči od ostalih nearijevaca židovske vjere, da ih 
se ne rangira jednako s njima i da se s katolicima postupa primjereno i blago. 

5.2. Dirigirana komunistička historiografija nerijetko je nadbiskupu predbacivala da se 
zauzimajući za katolike nearijevce, ponajprije zauzimao za interese Katoličke crkve,!? 


Hrvatski katolički episkopat razumije i shvaća težinu stvaranja Nezavisne Države Hrvat- 
ske i premda obećava lojalnost Poglavniku, hoteći služiti braći ljudima i općem dobru 
naroda, ipak ne propušta prigode da jasno i kategorično protestira i osuđuje svaki rasi- 
zam. Nisu crkveni hijerarsi obvezatni pravdati zakone i oblikovati uredbe, ali svaki njihov 
kritički osvrt na ćudoredne propuste pri donošenju istih, samo posvjedočuje iznad svega i 
prije svega dosljednu vjernost Kristovom zakonu ljubavi prema svim ljudima. Crkva čini 
koliko i kako može, na stalnoj je meti neugodnih dužnosnika Trećeg Reicha, dok se tisuće 
bespomoćnih i obespravljenih pojedinaca danomice slijevaju u nadbiskupski dvor tražeći 
utjehu i pomoć.“ 


Zagreb, dne 30. svibnja 1941. 

Gospodine Ministre! 

Kad je izašla odredba za Židove o nošenju znaka obratio sam se 22. svibnja t. g. na Vas, 
Gospodine ministre, s molbom da zaštitim katolike, koji su na katolicizam prešli iz židov- 
ske vjeroispovijesti. Međutim donošenjem zakonskih odredaba o rasnoj pripadnosti mogli 
bi kod provedbe doći u opasnost i neki drugi važni interesi katolicizma i katoličke Crkve, 
pa sam tako slobodan da Vas, gospodine ministre, ovim podsjetim na neke momente koje 
biste uzeli u obzir kod stvaranja provedbene naredbe tog zakona: 

i. da ne bi bili ugroženi postojeći brakovi između nearijevaca i arijevaca i uopće brakova 
sadašnjih katolika; 

2. da se omogući školovanje djeci nearijevaca pripadnika katoličke vjeroispovijesti u 
Državnim ili konfesionalnim školama; 

3. da se nearijce kršćane naročito katolike luči od ostalih nearijevaca židovske vjeroispovi- 
jesti; 

4. da se izda nalog područnim organima, da pri izdavanju upravnih napose redarstvenih 
mjera ne stavljaju nearijce katolike u isti red sa ostalim nearijcima; 

5. da se nearijcima katolicima, koji se svojim nesebičnim radom nisu ogriješili o interese 
Hrvatskog naroda, naročito koji su u javnoj ili privatnoj službi, postupa umjereno i obazri- 
vo, već prema svom držanju i radu. 


4 Hrvatski državni ured za jezik prenosi u Hrvatskom narodu, god. III., br. 181, od 14. kolovoza 1941, str. 7, 
priopćenje o tomu da smo mi Hrvati Arijci a ne arijevci. U svim zakonskim odredbama donose se takvi nazivi, 
Stepinac koristi izraz nearijevci. 


# »... daje riječ samo o Židovima koji su prešli na katolicizam, ili su, eventualno, bili u braku s katolikom. Dakle 
Stepinac je protestirao samo protiv onog što smeta 'probicima katolicizma*«. (Usp. 1. CVITKOVIĆ, Ko je bio 
Alojzije Stepinac?, Sarajevo 1986., str. 317). 


“HDA OPIP, str. 328-330; SVZN 32 (1945.) str. 43. 

RAZLOZI 


Zakonskom odredbom o rasnoj pripadnosti te Zakonskom odredbom o zaštiti arijevske 
krvi i časti hrvatskoga naroda pogođeni su i neki katolici, koji su prihvaćanjem katoličan- 
stva posvjedočili, da se žele sasvim asimilirati s narodom u kome žive u čijem duhu su 
odgojeni i koji su u svakoj prilici spremni podnositi i žrtve za ovaj narod. Svakako to nisu 
učinili iz interesa, jer je sigurno bilo oportunije prihvatiti pravoslavlje, dakle vjeru naroda 
kojije do 10. travnja 1941. bio na ovom teritoriju vladajući narod, a ne narod zapostavljen. 
Crkva katolička, koja sebi vindicira pravo da prosuđuje tko joj je vjernik a tko nije, i koja 
za sve vjernike traži mogućnost da vrše svoje vjerske dužnosti i žive u skladu s katoličkom 
vjerskom naukom i po kršćanskom ćudoređu, mora da ustraje kod tog zahtjeva i za svoje 
vjernike nearijevce. Pri tome nedvojbeno sa svjetovnog gledišta državnog i narodnog inte- 
resa dolazi u obzir i to, da je baš katolicizam bio onaj kohezioni i asimilatorni faktor, koji 
je vezao pojedine dijelove našeg hrvatskog naroda u jednu cjelinu i koji je brojne strane 
elemente nacionalizirao, pa prema tome je to obraćenje i kod Židova stvorilo užu vezu s 
narodom, u kojem su živjeli i radili. 

Ne samo da je moralno nemoguće, da kršćani-nearijci i dalje ostanu u židovskim organiza- 
cijama, zajedničkim školama i radnim kolonama radi toga, jer je njihov prelaz na kršćan- 
stvo njih izvrgnuo preziru i ruglu njihove dotadašnje sredine, kao što je to od prvih vijeko- 
va kršćanstva do danas svagdje bilo u analognim slučajevima, nego je i na prvom mjestu 
važno, da njihov život bude kršćanski i da oni nesmetano i u punoj mjeri nastave vršiti 
svoje vjerske dužnosti. Dužnost je crkvenih poglavara da se za to brinu i za to oni snose 
odgovornost pred Bogorn, a ogriješila bi se o dužnosti prema vjeri i Crkvi i Država, koja bi 
kršćane-nearijce u tome sprječavala. 

Konačno tamo, gdje je došlo do valjanog sv. Sakramenta ženidbe između arijevca i neari- 
jevca stvoren je nerazrješiv ženidbeni vez, koji Državni zakon bez povrijede katoličke 
savjesti ne može raskinuti. Ako bi uslijed direktnih i indirektnih prisilnih mjera arijski 
ženidbeni drugovi napustili svoje nearijevske supružnike, nastale bi brojne griješne prigo- 
de, koje bi sve te duše izvrgnule duhovnoj propasti, a to ne može biti svrha ni jedne 
Zakonske odredbe u jednoj kršćanskoj katoličkoj sredini. 

I sam zakonodavac priznaje, da osoba, koja nije po krvnom shvaćanju arijskog porijekla, 
može svojim djelovanjem u stanovitom pravcu dokazati da imade arijske osebine. U tom 
tumačenju spomenute su doduše samo herojske osebine, kao borba aktivna za ideale, pre- 
garanje i odricanje materijalnih dobara, dok je Crkva kao kršćanska ustanova slobodna 
ukazati na to, da se pozitivne arijske osebine očituju i u mnogim drugim područjima 
ljudskog djelovanja. Ako su te osebine došle do izražaja kod nearijevaca kršćana, koji nisu 
imali prilike ili koji se nisu osjećali sposobnima, da sudjeluju u najizloženijoj borbi sa 
materijalnim oruđem, ne može im se osporiti da nemaju arijskih osebina, koje su mogli 
pokazati na drugim područjima svoga građanskog djelovanja. 

Stoga razloga umoljavate se, gospodine ministre, da biste u Provedbenoj naredbi kod 
pojma nearijac lučili takove katolike nearijevce od nearijaca nekatolika, jer će prvi doći u 
tragičan položaj, da će biti izvrgnuti ruglu i preziru one zajednice, koju su svjesno i iz 
ljubavi prema kršćanstvu i Hrvatskom narodu ostavili, a protiv koje se zajednice Hrvatski 

narod ovima zakonima želi obraniti. Ujedno bi se mješanje nearijaca-nekršćana sa nearijci- 
ma-katolicima znatno poljuljao autoritet Katoličke crkve u korist onih ideologija (n. pr. 
komunističke), protiv koje se bori i Država. 

U sumnjivim slučajevima da li je netko ostao prikriven pristaša nekršćanske ideologije 
odnosno vjere kao i običaja, koji iz toga izviru, može vlast uvijek da preko nadležnih 
crkvenih vlasti ili u suradnji s njima ispita, što konačno nije teško kod ljudi, koji manje-vi- 
še svi imadu javno djelovanje. 

Konačno Vas umoljavam, gospodine ministre, da po mogućnosti katolike-nearijce sa arij- 
skim osebinama izjednačite posve s arijcima, da ne ostanu duševni i društveni bogalji 
ljudi, koji su posvjedočili svoju apsolutnu privrženost Hrvatskom narodu, a nearijee kato- 
like, koji prema shvaćanju naredbodavca unatoč primanja katoličke vjere nisu pokazali 
dovoljno arijskih osebina, bilo svojim djelovanjem, ponašanjem ili društvenim položajem 
da u interesu autoriteta Katoličke Crkve bolje reći autoriteta protužidovskih, protumason- 
skih i protuboljševičkih ideologija luči u društvenom odnosu i postupku od nearijaca-ne- 
kršćana. 

Primite, gospodine ministre, i ovom zgodom izraze mojeg osobitog poštovanja. 


nadbiskup 


6. POGLAVNIKU DOSTAVLJA PISMO BEOGRADSKOG NADBISKUPA U KOJEM SE 
TRAŽI PRESTANAK PROGONA SRBA U HRVATSKOJ (9. VII. 1941.) 


6.1. Već od početaka NDH »Crkva u Hrvata u svakoj prigodi osuđuje odmazdu zbog 
četničkih napadaja i kaznene pohode na srpska sela u Bosni i Lici.«'" Masovna ubojstva 
genocidnog obilježja prije i neposredno poslije osnuika NDH obavljena od strane srpskih 
četnika, izazvat će također okrutne represalije ustaških snaga na terenu. Indikativno je da 
na sve bivše i ondašnje progone katolika i muslimana pravoslavna hijerarhija pretežito 
šuti ili ih opravdava. Razumljivo je stoga budući je riječ o »jednoj te istoj propagandi iz 
istih izvora i temeljenoj na istim političkim i povijesnim manipulacijama«'“ da vrlo brzo 
beogradski nadbiskup dr. Ujčić piše nadb. Stepincu o intervenciji jednog ministra tada- 
šnje beogradske vlade u korist progonjenih Srba. Dr. Ujčić se pribojava osvete nad kato- 
licima u Srbiji i ističe apel na vlasti u Zagrebu: »... ako je koji stanovnik, bilo koje mu 
drago vjere, štogod učinio, ima država i zakone i sudišta, ali neka ide sve u redu, inače će 
trpjeti ugled države ad intus et ad extra.«'* Nadbiskup Stepinac je pismo plasirao Paveliću 
s naglaskom da se postupi u smislu pisma. 


!" Usp. F. ŠANJEK, Stav Crkve ..., str. 141. 


" Usp. M. GJIDARA, Pravni vidici vjerske slobode u totalitarnim režimima 1945.—1989., u Obnovljeni život 
1/2, 51(1996.) str. 174. 


" SVZN 32(1945.) str. 25; A. BENIGAR, Alojzije ..., str. 374. 

7. KOD VLADE PODUPIRE PISMO SVEĆENIKA KOJI SU SE SASTALI U ŽAŽINI [ 
KOJI TRAŽE OBUSTAVU DEPORTIRANJA U SRBIJU »PRAVOSLAVNIH 
ELEMENATA KOJI SU PREŠLI NA KATOLICIZAM« 


7.1. Dokument u konzultiranoj građi nije pronađen. 


8. PISMO POGLAVNIKU U KOJEM SE TRAŽI HUMANIJI POSTUPAK PREMA 
NEARIJCIMA I SRBIMA PRAVOSLAVCIMA ODVEDENIM U 
KONCENTRACIJSKE LOGORE (21. VIL 1941.) 


8.1. Zakonskim odredbama o upućivanju nepoćudnih i pogibeljnih osoba na prisilni bora- 
vak u sabirne i radne logore“ i o suzbijanju nasilnih kažnjivih čina protiv države, pojedi- 
nih osoba ili imovine" stvorena je u NDH pravna osnova osnutka i djelovanja koncentra- 
cijskih logora. Po samoj naravi Zakonskih odredbi riječ je ponajprije o mjestima zatočeni- 
štva ili kažnjenih ili sumnjivih disidenata ili političkih, poglavito komunističkih, neistomi- 
šljenika. Stepinac ovom prigodom u vrlo otvorenom i smjelom nastupu, zahtijeva da se u 
deportiranima »zaista gleda čovjeka i sliku Božju, osobito da se pokaže ljudski i kršćanski 
obzir prema starcima i staricama, nejakoj i nedužnoj djeci i prema bolesnicima«, I u svezi 
samih postupaka upućivanja u logore traži da se postupa tako: »... da im bude omogućeno 
da spreme najnužnije stvari, da mogu urediti svoje najbitnije obveze i prema obitelji i 
prema službi, da se otpremanje ne vrši u prenatrpanim plombiranim vagonima, da se inter- 
nircima daje dovoljna hrana, bolesnima omogući liječnička njega« slanje paketa i dopisi- 
vanje," 

8.2. U drugom dijelu pisma koje se odnosi na postupke prema katolicima konvertitima 
nadbiskup se zalaže da se oni pošteni katolici s ugledom čestitih ljudi, kao i nejaki starci, 
bolesnici i djeca uopće tamo ne šalju. Naglasak stavlja na odvajanje katolika od nearije- 
vaca židovske vjere i moli mogućnost »posjete svećenika po njemu utjehu Crkve« svim 
katolicima,? 


Nezavisna država Hrvatska 
Ured poglavnika 
Broj: 183/1941. 
Predmet: Predsjedničko-biskupska konferencija — Nadbiskup Alojzije Stepinac, moli da se 
ublaži postupak proti Srba i Židova. 
MINISTARSTVU PRAVOSUĐA I BOGOŠTOVLJA 
Dostavlja se priloženi dopis nadbiskupa Alojzije Stepinca, u pogledu postupka sa židovi- 
ma i srbima, time da se istome odgovori, da informacije, koje isti navodi ne odgovaraju 
istini. 

Sabljak 


2. Narodne novine, br. 188 od 26. studenoga 1941. 
*i Narodne novine, br. 162 od 22. srpnja 1942. 
22 HDA DMPB br. 183/1941.; SVZN 32(1945.) str. 25-26, 


23 Ibidem. 

U Zagrebu, dne 28. srpnja 1941. 
Prilog I. 


Predsjedništvo 

Biskupskih konferencija 

Br. 152/BK 

Poglavniće! 

Slobođan sam kao nadbiskup i zastupnik katoličke Crkve skrenuti Vašu pažnju na neke 
pojave, koje me bolno diraju. Pripominjem odmah, da sam uvjeren, te se ove pojave deša- 
vaju bez Vašega znanja, a da će se jedva tko naći, da Vas na njih upozori, pa da mi je to 
više dužnost, da ja to učinim. 

Čujem s više strana, da se tu i tamo nečovječno i okrutno postupa sa Srbima i Židovima 
prigodom deportiranja u sabirne logore, a i u samim tim logorima; što više da od takva 
postupka nijesu izuzeta ni djeca ni starci ni bolesnici. Znadem da među tima, koji se 
deportiraju, imade u novije doba i katolika konvertita. 

1. Dozvolite mi, Poglavniče, da najprije općenito istaknem ovo: odnosne mjere, koje se u 
tom smjeru provode, mogle bi se provoditi, a da postignu potpuni učinak, na humani i 
obzirniji način tako da se u čovjeku zaista gleda čovjeka i sliku Božju, osobito da se 
pokaže ljudski i kršćanski obzir prema slabim starcima i staricama, nejakoj i nedužnoj 
djeci i prema bolesnicima. Ta, i u tamnice najgorih zločinaca prodiru blage zrake čovje- 
čnosti i Kristove ljubavi! Nadležnim organima i napose organima, koji provode deportaci- 
ju i koji se nalaze u sabirnim i radnim logorima trebalo bi skrenuti pažnju na te momente, 
pa da zaista dođu do izražaja. 

Slobodan sam spomenuti i neke pojedinačne stvari u smjeru ublaženja postupka: a) da se 
upućivanje u logore vrši na taj način, da im bude omogućeno, da spreme najnužnije stvari, 
da mogu urediti svoje najhitnije obveze i prema obitelji i prema službi; b) da se otpremanje 
ne vrši u prenatrpanim plombiranim vagonima naročito ne na udaljenija mjesta; c) da se 
interniranima daje dovoljna hrana; d) da se bolesnima omogući liječnička njega; e) da se 
dozvoli otpremanje najnužnije hrane i omogući dopisivanje s obitelji. 

II. S obzirom pak na katolike konvertite slobodan sam, Poglavniče, zamoliti da budu pošte- 
đeni od deportacije bar oni koji su uvijek bili dobri katolici i pošteni sugrađani, koji su se 
uvijek smatrali Hrvatima i koji se nijesu nikad ogriješili o interese i čast hrvatskog naroda, 
napose pak, koji su podnijeli molbu po točki 6. zakona o rasnoj pripadnosti. Isto tako da se 
od deportacije izuzmu starci, nemoćnici, bolesnici i djeca. Za one konvertite katolike, koji 


ipak budu deportirani u logore, molim slijedeće: a) da se odvoje od Židova mojsijeve . 


vjeroispovijesti, jer su pomiješani s njima izvrgnuti često njihovu preziru te radi toga 
dvostruko teško osjećaju stradanja; b) da mogu primati posjete svećenika i po njemu utjehe 
Crkve, te mogu tako imati i prilike da vrše svoje vjerske dužnosti, a napose da primaju sv. 
sakramente; c) da se emancipiraju od bogoštovne mojsijevske vjerske općine, pa da one 
funkcije, koje ona vrši prema mojsijevcima, prema katolicima konvertitima vrši katolička 
centrala za dobrotvornost »Karitas«. 

Uvjeren sam, Poglavniče, da ću naći kod Vas i ovaj put potpuno razumijevanje za gore 
izložene stvari. Znam doduše dobro kako su Srbi i Židovi mnogo puta postupali prema 

Hrvatima, ali mislim da je baš tu prilika da pokažemo svoju kulturu i svoje čovječanske 
osjećaje. 

Izvolite, Poglavniče, i ovom zgodom primiti izraze mog osobitog poštovanja i odanosti. 
U Zagrebu, dne 21. srpnja 1941. 


Nadbiskup: 
Dr. Alojzije Stepinac 


9, OKRUŽNICA NADBISKUPSKE KURIJE KLERU (19. X. 1941.) GLEDE OBRAĆENJA 
ŽIDOVA I PRAVOSLAVNIH SRBA 


9.1. »Zbog samovoljna postupka kojeg svećenika ili redovnika u drugim hrvatskim bisku- 
pijama, kao i zbog pritiska sa strane vlasti, nadbiskup se našao prisiljenim da 19. X. 1941, 
ponovno izda okružnicu u kojoj opetovano naglasuje načelo da se nikoga ne smije siliti na 
prijelaz, ali ni odbiti, ako dolazi s ispravnom nakanom.«* 

Stepinac polaže veliku važnost na pouku prijelaznika: »Da ti prelaznici mogu steći takovo 
uvjerenje, treba im temeljito tumačiti istine sv. vjere.«* 


10. PISMO POGLAVNIKU ZA ODOBRENJE DA SE PRILIKOM BOŽIĆA PRUŽI 
POMOĆ I OHRABRENJE ZATOČENICIMA U JASENOVCU I LOBORU (6. XII. 1941.) 


10.1. Ovo je pismo upućeno prije blagdana Božića i nastoji izmoliti od Poglavnika mogu- 
ćnost da i zatočenici logora osjete olakšanje i blagoslov. Inzistira na djelatnoj Karitasovoj 
pomoći logorašima i želji da im se omogući javljanje bliskoj rodbini. 

10.2. »Ovaj čas su mi najviše na srcu vjernici, koji se nalaze smješteni po logorima u 
Jasenovcu i Loboru i želio bih, da i do njih dopre topla zraka kršćanske utjehe.«** Ove 
riječi izražavaju toplinu, osjetljivost za patnje i onih koji su možda krivi ili samo deporti- 
rani, a bez stvarne pravne krivnje smješteni u sabirnim logorima. Takav Stepinčev stav ne 
bi smio biti zbunjujući, jer bi doslovce shvaćeno izgledalo da su mu najviše na srcu oni 
koji su protivnici NDH, dok je u stvarnosti nadbiskupa ne samo vodila ljubav prema svom 
narodu već i širokogrudna kršćanska samaritanska ljubav prema patnicima. 


11. SLOŽIVŠI SE S MOLBOM BEOGRADSKOG NADBISKUPA, STEPINAC 
INTERVENIRA KOD MINISTRA UNUTARNJIH POSLOVA U KORIST SRPSKIH 
INTERNIRACA I ZATVORENIKA, MOLEĆI DA BUDU OSLOBOĐENI I DA MOGU 
PRIMATI POŠTANSKE POŠILJKE IZ SRBIJE (29. XII. 1941.) 


11.1. Iscrpan prikaz ove intervencije donosi se među prilozima. Neki znakoviti uspjeh 
djelovanja ni ovaj put nije bio osiguran.?' 


% A. BENIGAR, Alojzije ..., str, 390-391. 
25 SVZN 33(1946.) str. 27. 
% SVZN 32(1945.) str. 27; A. BENIGAR, Alojzije ..., str. 376. 

Nadbiskup Dr. Josip Ujčić 
Jovana Ristića 20 
Telefon 22-566 
Beograd, 29. decembra 1941. 
Preuzvišeni! 


G. Bogdan Rašković, sekretar kod Ministarstva saobraćaja i delegat crvenog krsta, nje- 
mačkog i talijanskog, putuje u čovjekoljubivom poslu u Zagreb, da bi putem crvenog krsta 
intervenirao u Zagrebu u korist srpskih zarobljenika, koji se nalaze po logorima. Molit će, 
da ih po mogućnosti puste svojim obiteljima, ili da im barem smiju domaći slati pakete, 
kao što to smiju činiti u Srbiji za svoje zarobljenike u Njemačkoj. 

Držim da bi doista odgovaralo »humanitati et benignitati« koja se pojavila s neba za Božić, 
kad bi kompetentni faktori ublažili za pravoslavni Božić zarobljenicima njihovu sudbinu, 
osobito onima, koji su zatvoreni samo zbog političkih prijestupa, a u drugim su stvarima 
čestite ličnosti. 

Ako možete štogod učiniti u toj stvari, bit ću Vam zahvalan, 

Izvolite Preuzvišeni primiti moje najsrdačnije čestitke za Novu Godinu et memento. 


addictissimus 
Dr. Josip Ujčić v. r. 
NB. 
Ovaj Srbin iz Beograda bio je kod mene u pratnji njemačkog vojnika iz Beograda, da mu 
se što ne dogodi, Zahvalio mi što sam učinio za Srbe i molio za intervenciju (kao gore). Ja 
sam mu rekao, da sam protivan masovnim prelazima u Kat. Crkvu, našto mi je odgovorio: 
»Preuzvišeni, neka svi pođu, samo da spasu živote«. Obećao sam intervenciju i otišao 
odmah ministru unutarnjih poslova. Kakav je bio kasnije rezultat ne znam, ali smo učinili 
što smo mogli. 
29. XII. 1941. 


Stepinac 
Poduzete mjere kod Ministarstva unutarnjih poslova i kod Papinskog legata, 14. [, 1942. 
SL. 


12. IZ ZAPISNIKA BISKUPSKE KONFERENCIJE 18, XI. 1941.; BISKUPI SU 
ODLUČILI INTERVENIRATI KOD POGLAVNIKA KAKO BI SE ŽIDOVIMA 
OBRAĆENIM NA KATOLICIZAM OSIGURALA GRAĐANSKA PRAVA [ MIRNO 
POSJEDOVANJE DOBARA 


12.1. Premda prometno izolirani i slabo povezani hrvatski se biskupi sastaju na konferen- 
cijama od 16. do 20. studenoga i to u manjem broju, naime sedmorica. S tih konferencija 


"HDA OPIP, str. 8; SVZN 3241945.) str. 27; A. BENIGAR, Alojzije ..., str. 376-377; V. NIKOLIĆ, Stepinac ..., 
str. 227. 

upućena je Poglavniku zajednička pretstavka koju je potpisao zagrebački nadbiskup. Li- 
stovi nekih izočnih biskupa kao na primjer mostarskog Mišića i banjalučkog Garića done- 
seni su u cijelosti. Biskup Mišić tako još 18. kolovoza piše: »Umiješalo se svašta: mlado 
nespremno, beziskusno i mjesto pameti i razbora — vatra, sila. Nametnici izdaju odredbe — 
i dok su novoobraćenici još u crkvi kod sv. mise, hvataju ih, staro, mlado, muško i žensko 
gone kao roblje ... do mala u masama u vječnost.«* Načelno se pretstavka zauzimlje za 
progonjene Srbe i zaključuje da: »Crkva mora sa stanovišta Evanđelja osuditi zločinstva i 
ispade neodgovornih elemenata i nezrelih mladića te zahtijevati puno poštovanje čovječje 
ličnosti bez obzira na dobu, spol, vjeru, narodnost ili rasu, jer su svi ljudi djeca Božja i za 
sve je umro Krist.«? 

12.2. U odnosima prema Židovima ističe se zahtjev državnim vlastima da omoguće kato- 
ličkim svećenicima posjetiti katolike nearijce u logorima. Episkopat je ovom krucijalnom 
pretstavkom jasno odijelio kompetencije vlasti države i Crkve, otklonio sa sebe odgovor- 
nost za pojedine ispade nerazboritih pojedinaca unutar Crkve, decidirano stao na stranu 
pravoslavnih i Židova, osudio svaku diskriminaciju i progone, a založio se za priznavanje 
esencijalnih prava svih ljudi? 


13. PISMO GENERALNOG VIKARA ZAGREBAČKE NADBISKUPIJE VLASTIMA 
NOVE GRADIŠKE: OPRAVDAVA POSTUPAK SVEĆENIKA TOGA KRAJA KOJI NISU 
HTJELI ZAPOČETI S VJERSKOM POUKOM »PRAVOSLAVCIMA« DOK TO ONI NE 
ZATRAŽE OD CRKVENIH VLASTI (8. II. 1942.) 


13.1. Dokument u konzultiranoj građi nije pronađen. 


14, NA MOLBU SENJSKOG BISKUPA, NADBISKUP PROTESTIRA PROTIV RUŠENJA 
PRAVOSLAVNIH CRKAVA (10. II. 1942.). VLASTI OBEĆAVAJU DA ĆE ONO BITI 
NAJSTROŽE ZABRANJENO 


14.1. Već smo spominjali da je za vrijeme vladavine Karađorđevića država financirala 
gradnju pravoslavnih crkava u čisto katoličkim krajevima. Ekspanzionističke namjere 
pansrbizacije i svugdje forsiranog pravoslavlja, čije bogomolje nerijetko i u samoj srpskoj 
historiografiji imaju »katastarsku« ulogu obilježavanja zamišljenih granica Velike Srbije, 
rezultirat će stihijskom odmazdom nekolicine srušenih pravoslavnih crkava u prvom raz- 
doblju uspostave državne vlasti NDH. To je nedvojbeno za svaku osudu, u biti nemoralno, 
ali u danim okolnostima sasma razumljivo. Nadbiskup interpelira na Artukovića, koji mu 
odgovara da: »... ovo ministarstvo, ne samo da nikada nije izdalo bilo kakav nalog u tom 
pogledu, nego mu o stvari prije toga nije bilo ništa poznato.«“' 


2 SVZN 32(1945.) str, 26. 
2 [bidem. 


3" Veći dio teksta pretstavke razbacan je među izdanjima SVZN, stoga tekst ne donosim među prilozima, Navodi 
su: SVZN 32(1945.) 26; SVZN 32/44 i SVZN 33(1946.) 27-28. 


" SVZN 32(1945.) str. 34; A. BENIGAR, Alojzije ..., Str, 377-378. 

Razumljivo je da nadbiskup ima u vidu i moguće četničke represalije na područjima pod 
njihovim djelovanjem. 


15. NADBISKUPOVA OKRUŽNICA KLERU U KOJOJ PREPORUČA NAJVEĆI OPREZ 
KOD PRIMANJA U KATOLIČKU CRKVU: NEKA SE DOBRO ISPITAJU MOTIVI 
PRIJELAZA | NEKA SE NE PRIHVATE AKO NISU ISKRENI (2. III. 1942.) 


15.1. Jasan tekst cijele okružnice donosim u Prilozima. Evidentno je da tekstu nije potrebit 
komentar." 


OKRUŽNICA 
o primanju u Katoličku Crkvu 


Obnalazim potrebnim upozoriti svekoliko dušobrižno svećenstvo, da kod primanja inovje- 
raca u Katoličku crkvu i kod podastiranja molba za prelaz, osobitu pažnju posveti razlozi- 
ma, zbog kojih netko vrši prelaz, kao i razlozima, radi kojih dušobrižnik preporuča prela- 
znikovu moibu. 

Prelaznik treba da vrši prelaz sa čistom nakanom, bez nečasnih motiva, s vjerom u istini- 
tost katolicizma. To ima da bude prvi i glavni motiv prelaza, Postoje li u prelazniku i drugi 
sporedni motivi, ukoliko nijesu griješni, ne će smetati izvršenju prelaza. Ali ako dušobri- 
žnik kraj sve pouke i dobre volje ne bi mogao u prelazniku stvoriti u dovoljnoj mjeri taj 
prvi i najpotrebniji preduvjet za primanje u Katoličku Crkvu, tada neka ne šalje molbu za 
prelaz, već neka i nadalje nastoji oko prelaznika, ako to smatra zgodnim i potrebnim. 
Razlozi, zbog kojih dušobrižnik preporučuje molbu za prelaz, mogu biti slijedeći: proma- 
trajući prelaznikovo vladanje prigodom pouke i razgovora, gledajući kako prelaznik vrši 
praktični kršćanski život po načelima katoličke vjere, dušobrižnik dolazi do osvjedočenja 
da je prelaz iskren i da postoji moralna sigurnost, da će prelaznik ostati praktični katolik. 
Ipak je glavno, da prelaznik u svemu pokaže barem dobru volju. Ako to manjka i kraj 
svega nastojanja ne može da se stvori, ne će dušobrižnik molbe preporučiti, a dosljedno 
tome niti poslati, već će i nadalje nastojati oko prelaznika, ako to drži zgodnim i po- 
trebnim. 

Da se dušobrižnik kraj sve pažnje može prevariti, o tom nema sumnje. Ali tada neće biti 
krivnje na njemu već na prelazniku, koji je zlorabio dobrotu svećenika i prezreo milost 
Božju, koja mu se pružala. 

U Zagrebu, dne 2. III. 1942. 


t ALOJZIJE, nadbiskup 


* Katolički list 10/1941 + str. 117, donosi okružnicu nadbiskupa Stepinca br. 2865. 


122 














CCP 40(1997), str. 107-139 


16. NADBISKUPOVO PISMO MINISTRU UNUTARNJIH POSLOVA (7. HI. 1942.) 
ZBOG GLASINA KOJE KRUŽE U SVEZI S BUDUĆIM RACIJAMA PROTIV ŽIDOVA 


16.1. Opetovana Stepinčeva intervencija povodom glasina. On nema sigurna jamstva o 
planiranim represivnim mjerama, ali unaprijed predviđa ako se što ima dogoditi, da se u 
startu spriječi i sama mogućnost »nepravednog postupanja protiv građana, kojima se indi- 
vidualno ne može ništa kažnjivo predbaciti« Osuđuje praksu ubijanja i progonjenja 
Židova nadajući se da baš mi nećemo najradikalnije riješiti židovsko pitanje. 


Zagreb, 7. ožujka 1942, 
Gospodine Ministre! 
U zadnje vrijeme pronose se ponovni glasovi o masovnom hvatanju Židova i njihovom 
vođenju u logore. U koliko nešto pretstoji, slobodan sam zamoliti Vas, gospodine Mini- 
stre, da Vašom vlasti spriječite svako nepravedno postupanje protiv građana, kojima se 
indiviđualno ne može ništa kažnjivo predbaciti. 
Držim, da nam ne može služiti na čast, ako nam se kaže, da smo najradikalnije, tj. najokru- 
tnije riješili židovsko pitanje, Rješavanje toga pitanja smije značiti jedino kažnjavanje 
nepravda, koje su Židovi počinili, no ne može dati pravo, da se individualno nevine ljude 
progoni. 
U nadi da čete, gospodine ministre, spriječiti kršenje od strane neodgovornih elemenata ne 
samo kršćanskog zakona ljubavi prema svakom bližnjemu, nego i najosnovnijeg naravnog 
zakona čovječnosti, bilježim se s odličnim štovanjem. 


Nadbiskup zagrebački 


Gospodin 

dr. Andrija ARTUKOVIĆ 
Ministar unutarnjih poslova NDH 
Zagreb 


17. OSOBNO INTERVENIRA KOD POGLAVNIKA DA SE IZ KONCENTRACIJSKOG 
LOGORA IZBAVI GOSP. STEVAN ĆIRIĆ, NEKOĆ MINISTAR, BRAT JEDNOG 
PRAVOSLAVNOG BISKUPA 


17.1. Brat episkopa Irineja Čirića bio je zasužnjen u koprivničkom logoru. Na nadbisku- 
povu intervenciju Poglavnik ga obećaje prebaciti u Srbiju.** 


Episkop pravoslavni Irinej Ćirić obratio se na mene pismeno, da mu ishodim oslobođenje 
brata Stevana Cirića, bivšeg ministra, kojeg su ustaše odveli u logor u Koprivnicu, a 
bolestan je. Pismo je došlo iz Mađarske iz Novog Sada. Odgovor se nije mogao poslati. 


3. HDA OPIP, str. 120; SVZN 32(1945.) str. 49; A. BENIGAR, Alojzije ..., str. 382. 
4 HDA OPIP, str. 321. 

Ali sam otišao u stvari Stevana Čirića osobno do Poglavnika i zamolio ga, da toga čovjeka 
pusti na slobodu, jer je bio vrijedan i sklon nama Hrvatima, makar je bio Srbin. 

Poglavnik nažalost nije bio odviše sklon da popusti. Na koncu mi je rekao, da će ga dati 
otpremiti u Srbiju. Rekao sam, bolje i to, nego da pogine u logoru. 

Kasnije nisam više ništa doznao, kako je ta stvar svršila. 

Izgleda da je Ćirić prebačen u Srbiju. 


Stepinac, v.r. 
nadbiskup 


18. INTERVENIRA KOD POGLAVNIKA DA POSTIGNE OSLOBOĐENJE 
PRAVOSLAVACA IZ PAKRACA OBRAĆENIH NA KATOLICIZAM, 
LAŽNO OPTUŽENIH DA SU U DOSLUHU S BUNTOVNICIMA 
— PARTIZANIMA (17. 1X. 1942.) 


18.1. Nije riječ samo o lažnoj dojavi da su optuženi u svezi s partizanima već se ponavlja 
već viđeni scenarij odvođenja pravoslavnih obraćenika za taoce, ovaj put povodom otetih 
dr. Wagnera, upravitelja župskog redarstva i Vutuca, tajnika RAVSIGUR-a. Tako dugo 
dok se oni nisu povratili kući, imalo je 200 pakračkih Srba boraviti u jasenovačkom logo- 
ru.“ Zahvaljujući intervenciji pakračkog kapelana Tome Sruka i nadbiskupa Stepinca 15. 


rujna 1942. dobijaju nalog Poglavnika oko puštanja na slobodu građana iz Pakraca. Ne 
zna se kako je stvar svršila. 


Dragi Štef 

Ja Te već puno gnjavim, no budi uvjeren, da me još više gnjave, pa stoga budi strpljiv sa 
mnom. Molim Te, zauzmi se za ove ljude i ne daj se varati i umiriti time da će ih pustiti, jer 
po radu što čine nije moguće to vjerovati. Već se izbiraju kuće i pokućstvo i nastanjuju se. 
A od tih otjeranih ljudi mnogi su državni činovnici, nekoji su i u Njemačkoj na radu, pa 
zašto i po kakvom zakonu; da im se sve stvari razvuku. Neću ti ja puno više pripovijedati. 
Evo imaš pred sobom mladića, koji se ne upliće u život, a koji sa strane sve promatra, pa 
ga pitaj za istinitost mojih navoda. Žalosno je da se baš mi svećenici najmanje mičemo kad 
treba bližnjemu pomoći. 

Mnogo Te pozdravlja i unaprijed Ti zahvaljuje na svemu što će učiniti i neka Ti Bog plati. 
Tvoj u Kristu odani Tomo. 

Radi se o prelaznicima iz Pakraca — njih oko 200 na broju, koji su odvedeni kao taoci. 
Ljudi su vrijedni, živjeli su mirno, povučeno, Nadbiskup osobno kod Poglavnika. Danas 
dne 15. rujna 1942. poduzeti su koraci kod Poglavnika, koji je odmah telefonirao Rav. za 
jav. red i sigur., da se ono stavi u vezu s kapelanom u Pakracu u svrhu informacija i 
puštanja na slobodu odvedenih prelaznika. 


Lacković 
M. P. nadb. tajnik 


* HDA OPIP, str. 6; SVZN 32(1945.) str. 36; A. BENIGAR, Alojzije ..., str. 379. 

19. INTERVENIRA DA OLAKŠA ISELJENJE GOSP. BOGDANA BOJKIĆA, KOJEMU JE 
DAO POMOĆ OD 20.000 KUNA. POMOĆI ŽIDOVIMA OD 30.000 KUNA. (>. IX. 1942.) 


19.1. Dokument nije pronađen. 


20. PISMO NEKOG »PRAVOSLAVNOG« TRGOVCA NADBISKUPU, U KOJEM SE 
ISTIČE NEPRISTRANO I DOBROTVORNO DRŽANJE SVETOG OCA I NADBISKUPA 
U SADAŠNJIM PRILIKAMA (23. X. 1942.) 


20.1. Dokument nije pronađen. 


21. NADBISKUPOVO PISMO U IME EPISKOPATA SLUŽBI JAVNOG REDA, U KOJEM 
SE TRAŽI DA KATOLIČKI SVEĆENICI MOGU DUHOVNO 1 MATERIJALNO 
POMAGATI KATOLICIMA U KONCENTRACIJSKIM LOGORIMA (21. XI. 1942.) 


Budući da se svi konzultirani autori slažu s cjelinom navedenog teksta, donosim ga u 
Prilozima bez komentara,* 


Predmet: Vjerski život u sabirnim logorima, 
karitativna akcija za zatočenike. 


Ravnateljstvu za javni red i sigurnost, Zagreb 


Nakon što je već prije bilo poduzeto sve, da se katoličkim vjernicima-zatočenicima u 
sabirnim logorima omogući vršenje vjerskih dužnosti, ovo Predsjedništvo Biskupskih 
konferencija časti se ponovno zamoliti Naslov, da: 

i. dopusti svećenicima ulaz u sabime logore, da budu pri ruci zatočenicima-katolicima u 
svrhu prisustvovanja službi Božjoj, slušanja riječi Božje i primanja sv. sakramenata, da 
budu prisutni umirućima i pokopavaju mrtve; 

2. zabrani siljenje zatočenika na teški rad u nedjelje i zapovjedane blagdane; 

3. dopusti dobrotvornoj ustanovi Nadbiskupije zagrebačke »Karitas«, da se za Božić do- 
stave barem najpotrebnijima, bez razlike vjere, pošiljke s hranom, odjećom i ljekovima. 
Opravdanost gornjih zahtjeva temelji se ne samo u vjerskom zakonu, nego i u najosnovni- 
joj čovječnosti. Vjera pak i čovječnost temelj su svakoj uređenoj i zdravoj ljudskoj zaje- 
dnici. 

U Zagrebu, dne 21. studenog 1942. 


Nadbiskup — predsjednik 
Biskupskih konferencija 


“ HDA OPIP, str. 352; SVZN 32(1945.) str. 34; A. BENIGAR, Alojzije ..., str. 378-379. 

22. PISMO POGLAVNIKU (26. V. 1942.): POŠTO JE DOZNAO DA ĆE PUČANSTVO 
KORDUNA MORATI NAPUSTITI SELA, TRAŽI DA SE 
HUMANO POSTUPA S DJECOM 


22.1. U samom tekstu znakovito je da nadbiskup intervenira »da barem postupak s djecom 
bude human, jer djeca nisu kriva što su živa.« Kao da mu je evidentno da je cijela opera- 
cija preseljenja pučanstva provedena zbog nečije krivnje, odnosno možebitna odmazda 
zbog učestalih napada na tom prilično nemirnom području. Ne spominje se ništa što bi 
upućivalo na sličan zaključak, osim velike vjerojatnoće da bi nadbiskup molio za sve civile 
i građane ukoliko im bez stvarnog razloga i povoda prijeti iseljenje,?" 


Poglavniče, 

U javnost je prodrla vijest o iseljenju pučanstva sa Korduna, bez obzira da li je prešlo ili ne 
na katoličku vjeru. 

S time u vezi, zamolili su me čestiti ljudi da posredujem kod Vas, ako već svi moraju biti 
iseljeni, da barem postupak s djecom bude human, jer djeca nisu kriva što su živa. 

Nadam se, Poglavniče, da ćete učiniti sve da se ne povrijedi zakon Božji i da će djeca biti 
potpuno zaštićena. 

Izvolite primiti moje iskreno poštovanje. 

U Zagrebu, 26. V. 1942. 


Dr. Alojzije Stepinac, 
nadbiskup zagrebački. 


23. IZVJEŠĆE ŽUPNIKA IZ GRUBIŠNOG POLJA (7. XII. 1942.): 1) ČETNIČKI 
ZLOČINI U SELU, 2) NIKAD NIJE ČINIO PRITISAK NA LJUDE GLEDE PRIJELAZA 
NA KATOLIČKU VJERU, 3) BEZUSPJEŠNO JE BRANIO SRBE OD USTAŠA, 

4) SLAO JE ŽIVEŽNE NAMIRNICE INTERNIRANIMA, BEZ RAZLIKE 
NA NARODNOST I VJERU. 


23.1. Dokument nije pronađen. 


24. PONOVLJENI NADBISKUPOVI USPJEŠNI INTERVENTI U SPAŠAVANJU ŽIVOTA 
NA SMRT OSUĐENIH I ZA OSLOBAĐANJE POLITIČKIH ZATVORENIKA IZ 
ZATVORA (12. X. 1942.) 


24.1. Dokument nije pronađen. 


s HDA OPIP, str. 87; SVZN 32(1945.) str. 33; A. BENIGAR, nav. dj., str. 374. 


126 














25. NA MOLBU BEOGRADSKOG NADBISKUPA STEPINAC I OPAT MARCONI | 
INTERVENIRAJU KOD HRVATSKE VLADE DA ZATVORENOM SRPSKOM . 
PRAVOSLAVNOM BISKUPU SAVI TRLAJIĆU ISPOSLUJE DOPUŠTENJE DA VIDI 
STARU MAJKU 





25.1. Na sam Badnjak 1941. beogradski nadbiskup Ujčić piše nadbiskupu Stepincu: : 


»Ovaj čas nalazi se kod mene pravoslavni potkarpatski biskup Vladimir (kojega su Mađari 
poslali preko granice) u slijedećoj stvari: Gornjokarlovački episkop Sava Trlajić nalazi se 
u Hrvatskoj u zatvoru, navodno u Lepoglavi (7) ili u kojem drugom logoru. Njegova majka 
u Beogradu, starica od 87 godina, nalazi se skoro in extremis: željela bi vidjeti sina prije 
svoje smrti. Pisao sam i preuzvišenom delegatu Marcone, moleći ga da se zauzme kod 
vlade u Zegrebu, neka bi dozvolili episkopu Savi da smije posjetiti svoju majku: držim, da 
bi bila to velika utjeha za majku i sina, doista božićna utjeha. Iz čovjekoljubivih razloga, 
koje mi diktira kršćanska savjest, a i iz drugih važnih razloga u javnom interesu slobodan 
sam zamoliti Vašu Preuzvišenost, ako je ikako moguće u toj stvari intervenirati.« 


25.2 Nadbiskup Stepinac dopisuje: 


»Osobno sam intervenirao kod dra Pavelića zajedno s legatom Sv. stolice Marconeom. 
Dobili smo odgovor, da toga nema u Lepoglavi. Zagreb, 30. XII. 1941. Stepinac. 


26. NADBISKUP UKLANJA LAŽNE OPTUŽBE PRAVOSLAVACA GLEDE TOBOŽNJE 
RAVNODUŠNOSTI KATOLIČKIH BISKUPA U SVEZI S BARBARSKIM POSTUPCIMA 
PREMA SRBIMA I ŽIDOVIMA U HRVATSKOJ 


26.1. Dokument nije pronađen. 


27. NADBISKUPOVO PISMO POGLAVNIKU (6. III. 1943.) PROTEST PROTIV 
PROGRAMIRANOG PONIŠTAVANJA BRAKOVA IZMEĐU OSOBA RAZLIČITIH 
NARODNOSTI | KRUTOG POSTUPKA PREMA SRBIMA I ŽIDOVIMA U 
KONCENTRACIJSKIM LOGORIMA 


27.1. Dotično pismo je u više autora prezentirano čitateljstvu i praktično je poznato u 
širim krugovima. Bitno je istaknuti da nadbiskup pouzdano vjeruje kako iza svih tih progo- 
na i nasilja ne stoji Poglavnik ni mjerodavna vlast, koje svoje članstvo obvezuje vrlo 
strogim i zahtjevnim ćudorednim odrednicama Ustaškog propisnika,** 


2% SVZN 32(1945.) str. 27; A. BENIGAR, Alojzije ..., str. 377. 


* Usp. Narodne novine, br. 181 ad 13. kolovoza 1942. 


127 


CCP 40(1997), str. 107-139 e 


M. Matijević, Stepinčev »dossier« Svetoj Stolici (31. 05. 1943.) 


27.2. Vrlo smjelo se doimlju Stepinčeve riječi o tomu kako: »Katolička naime Crkva ne 
pozna nikakova straha pred ikojom zemaljskom silom, ako se radi o obrani najosnovnijih 
prava čovjeka. 


NADBISKUP STEPINAC MOLI POGLAVNIKA DA U IME ČOVJEČNOSTI 1 INTERESA 
HRVATSKOG NARODA SPRIJEČI NAJAVLJENI POPIS SVIH NEARIJEVACA 


Poglavniče! 

Neka mi bude dopušteno obratiti se na Vas u slieđećoj stvari: 

U Zagrebu kao i u provinciji nastala je prava panika radi najavljenog popisivanja svih 
nearijevaca. Sa zebnjom se očekuje, što će iza toga sliediti. Mnogi se boje, da će i zakoniti 
supruži biti razdvojeni, premda su im brakovi valjano sklopljeni u katoličkoj Crkvi. 
Poglavniče! Ako su u pitanju brakovi valjano sklopljeni u katoličkoj Crkvi, to ovime kao 
predstavnik katoličke Crkve po svojoj najsvetijoj dužnosti dižem glas i odlučno odklanjam 
miešanje državne vlasti u pitanje takovih brakova, koji su nerazrješivi, bez obzira na rasnu 
pripadnost bračnih drugova. Prema tome nijedna državna vlast nema pravo te brakove 
razvoditi. Ako se pak posluži fizičkom silom, onda država ne čini ništa drugo nego obično 
nasilje, koje ne može uroditi dobrim plodom. 

Međutim poznato je, da i na višim vrhovima državne uprave imade takovih brakova, koji 
su zaštićeni. Protiv logike je i pravednosti, da su jedni zaštićeni, a drugi prepušteni na 
milost i nemilost različitih odredaba, koje nemaju temelja ni u zdravom razumu niti su u 
skladu s istinskim državnim i narodnim interesima. Ako već nijeme životinje brane svoje 
mlade i ne daju se silom odieliti, tko će razuman vjerovati, da će hiljade ljudi iz mješovitih 
brakova moći mirno gledati, gdje se silom razaraju njihove obitelji i djeca prepuštaju 
nesigurnoj sudbini. Zar se baš time ne stvaraju toliko razvikani partizani? Zar se baš tako- 
vim postupkom punim nepravda ne tjeraju ljudi silom među partizane kao što je to slučaj s 
mnogim Hrvatom, koji nije mogao više podnositi nepravda jedne strane okupatorske sile? 
Jednako Vas kao predstavnik katoličke Crkve ponovno molim, Poglavniče, da zaštitite 
najosnovnije životno pravo onih podanika Nezavisna Države Hrvatske, koji su u vrieme 
od njezinog obstanka postali članovima katoličke Crkve, bilo pokrštenjem bilo prelazom 
sa pravoslavlja, a kojima se ne može dokazati nikakav lični zločin protiv probitaka hrvat- 
skog naroda i države. 

Molim zatim u ime čovječnosti, koju je naš narod uviek visoko cienio, da ne dopustite, 
Poglavniče, da i od ostalih podanika naše države itko nepravedno trpi. U sabirnim logori- 
ma imade mnogo njih, koji su nevini, ili koji nijesu zaslužili tako težku kaznu. 

Ja sam uvjeren, Poglavniče, da ovakove nepravedne mjere i kazne ne potječu od Vas, već 
od neodgovornih elemenata, koje je vođila lična strast i pohlepa. 

Ako je pak po sriedi miešanje koje strane vlasti u naš unutarnji narodni i politički život, 
onda se ne bojim, da ovaj moj glas i prosvjed dođe i do organa dotične strane vlasti. 


e F. ŠANJEK, Kršćanstvo na hrvatskom prostoru, 11. izd., Zagreb, 1996., str. 466--67; SVZN 32(1945.) 50-51; 
E. BELUHAN, nam. dj., str. 79-81; V. NIKOLIĆ, nav. dj., str. 55. 

Katolička naime Crkva ne pozna nikakova straha pred ikojom zemaljskom silom, ako se 
radi o obrani najosnovnijih prava čovjeka, 

Nitko više od katoličke Crkve u našoj domovini ne želi sreću i napredak našega naroda i 
naše mlade države. Ta sreća pak i napredak ovisi o poštivanju naravnog i pozitivnog 
zakona Božjega sa strane nosioca državnih vlasti i podanika, za koje se poštivanje mora 
brinuti katolička Crkva. Kako ona nema fizičku već jedino moralnu silu, to će ona i u 
buduće tu svoju silu neustrašivo upotrebljavati, da brani prava čovjeka i time bitno dopri- 
nese sreći i napredku našega naroda. 

Poglavniče! U Italiji imade više desetaka tisuća naših nevinih ljudi iz Gorskog Kotara, 
Primorja i Dalmacije zatočenih po logorima, većim dielom žena i djece. Glad, bolesti, 
patnja svake vrste prouzrokuje vrlo velik pomor među tim nesretnicima. Ozbiljno se boja- 
ti, da se takovim postupkom ide za iztrebljenjem pučanstva iz onog diela naše domovine. 
Kada je nedavno uz izaslanike državnih i humanitarnih hrvatskih ustanova i moj izaslanik 
prisustvovao jednoj sjednici na talijanskom ministarstvu vanjskih poslova u Rimu u svrhu 
oslobođenja i pomaganja tih naših nesretnika, tada je od talijanske strane pala rieč: Što se 
vi pačate u naš postupak s tim ljudima, kako ste vi postupali u Hrvatskoj! 

Poglavniče! Ne dopustite, da se neodgovorni i nepozvani elementi ogrešuju o istinsko 
dobro našega naroda. Kršenje naravnog zakona u ime naroda i države osvećuje se na 
samom narodu i na državi: u zemlji se stvara ogorčenje, koje teži za osvetom, dok vanjski 
neprijatelj napada etičku našu vriednost. 

Izvolite primiti, Poglavniče, iskrene izraze moga dubokog poštovanja. 

U Zagrebu, dne 6. ožujka 1943. 


28. IZVJEŠĆE NADBISKUPOVA TAJNIKA: ZAUZIMANJE STEPINCA 29. III. 1943. 

POSTIGNUTO JE DA SE MOGLO OPSKRBITI HRANOM 1800 ŽIDOVA IZ GRČKE 

POSLANIH ZA NJEMAČKU. ISTO JE PONOVLJENO 24. IV. ZA KOMPOZICIJU OD 
2000 ŽIDOVA IZ GRČKE 


28. 1. Dokument nije pronađen. 


29. PRIJEPIS ČETNIČKOG PROGLASA: NASTAVAK BORBE DO POSLJEDNJE KAPI 
KRVI PROTIV NIJEMACA, USTAŠA I TALIJANA (V. 1943.) 


29.1. Dokument nije pronađen. 


30. PISMO NADBISKUPA ZAGREBAČKOG POGLAVNIKU U SVEZI S OBRAĆENJEM 
PRAVOSLAVACA: NADBISKUP OSUĐUJE UČINJENE PRITISKE I PONOVNO 
PITANJE STAVLJA PRED EPISKOPAT (20. XII. 1941.) 


30.1. Dokument nije pronađen. 

31. GOVOR (V. 1942.) O PRETPOSTAVKAMA MIRA 


Kraljice mira moli za nas! Nadbiskupov govor održan na procesiji Majke Božje Lurdske u 
Zagrebu na koncu svibnja 1942. 


Braćo! Mora da je velika radost obuzela patrijarha Nou, kad se je nakon dugog vremena 
vratila golubica sa maslinovom grančicom u kljunu kao znakom, da je voda opala, da je 
kazna općeg potopa pri svršetku, da je nebo opet pomireno sa zemljom. Još veća radost 
zaokupila je pastire u svetoj Badnjoj noći, kad je pjesma anđela navijestila da je potopu 
ljudskih grijeha i strasti stavljena granica, jer u nedalekoj betlehemskoj špilji Majka Božja 
drži u rukama pravu maslinovu grančicu mira, maloga Isusa Sina Božjega, koji je došao na 
ovaj svijet, da pomiri čovjeka s Bogom, Ali neznam, da li su i oni s većom čežnjom 
očekivali vijesnika mira s neba, nego što ga čeka čovječanstvo naših dana. Potop razbje- 
šnjelih strasti, mržnje i osvete približuje se vrhuncu. I mi svi, koji vjerujemo u Boga, koji 
vjerujemo da je On jedini apsolutni gospodar svega zbivanja na zemlji, potaknuti glasom 
vrhovnog pastira Crkve pape Pia XII, da se molimo kroz mjesec svibanj za mir među 
ljudima, podižemo danas na završetku mjeseca svibnja svoje ruke i oči k nebu i vapijemo 
raskajana srca za starozavjetnim pjesnikom — ostende faciem tuam et salvi erimus! Pokaži 
nam Gospode lice svoje i bit ćemo spašeni! (Ps. 79,4). 

Da! Kad čovjek gleda sve što se danas zbiva širom kruglje zemaljske, onda bi mogao doći 
u napast da postane malodušan i da stavi bolni upit Gospodu na nebesima, kao i onaj 
starozavjetni pjesnik: »Dokle ćeš biti (Gospode) gluh na molbe sluge svojega? Hraniš nas 
kruhom boli i pojiš suzama preko mjere.« (Ps. 79,5--6). Ali očuvaj nas Bože drzovite 
pomisli, da Tebi pripišemo i najmanju nepravdu prema nama. Jer nije potrebno dugo pitati, 
zašto toliki jadi na zemlji? I nije potrebno dugo pitati, kada će im biti kraj? Za onoga 
naime, koji znade tko je Bog a iko je čovjek; za onoga koji znade što je Bog učinio za 
čovjeka, a kako se čovjek ponio prema Bogu; za onoga koji znade kako Bog gleda na 
međusobni snošaj ljudi, a kako se ljudi vladaju jedan prema drugome; za onoga koji znade 
što Bog očekuje od svakog pojedinca čovjeka, a kako ranogi pojedinci živu, za toga nije 
teško naći odgovor, kad će se skratiti dani kušnje za čitavo čovječanstvo. Onda, kad se 
Boga bude priznalo onim što jest i dala mu dužna počast; onda kad se u svakom bližnjemu 
bude gledalo ono što jest, dijete Božje; onda kad oholice ne budu smatrali da mogu činiti 
što ih je volja kao da nisu nikome odgovorni, već kad se budu lupali šakom u prsa i vapili 
— Bože milostiv budi meni griješniku! Onda i samo onda može se računati s pravim mirom 
u obiteljima, narodima i državama, mirom u čitavom svijetu. Ako se to možda kome čini 
čudno ili čak smiješno, jer smatraju da će mir stvoriti samo oružje, onda ćemo tome reći sa 
svetim Augustinom u čem je trajan mir. Mir, veli veliki umnik sveti Augustin nije ništa 
drugo nego stalnost poretka. A što iziskuje pravi poredak? Iziskuje u prvom redu i nada 
sve, da čovjek, svaki čovjek bez razlike prizna svuda i svagdje svoju bijedu i nemoć a 
Božju veličinu i svemoć. »Afferte Domino gloriam et honorem, afferte Domino gloriam 
nomini ejus« opominje nas psalmist. Prinesite Gospodu slavu i čast, prinesite Gospodu 
slavu imenu Njegovu!« (Ps. 28,2). I to ne držeći na ustima ime Njegovo, a gazeći nogama 
zakone Njegove, nego stvarno srcem i dušom, čitavim životom. A da li to današnji čovjek 

čini? Zato što mu je nakon toliko truda uspjelo popeti se zrakoplovom koju hiljadu metara 
u visinu, zato što mu je nakon mnogo truda uspjelo roniti nekoliko sati pod morem, zato 
što mu je nakon mnogo truda uspjelo pronaći lijek za ovu ili onu bolest, zato što mu je 
uspjelo pronaći savršeniji dalekozor za promatranje zvjezdanog neba, napuhnuo se, uzdi- 
gao glavu i misli da mu više ne treba Boga Stvoritelja, misli da je dostatan sam sebi. Još 
malo pa će Stvoritelja svijeta smatrati sebi ravnim, ako ne manjim od sebe, s kojim se 
može poigravati kako hoće. 

Ima ih danas mnogo sličnih nekom umišljenom književniku, koji se smatrao tako genijal- 
nim, da mu nema para na zemlji. S pravom mu se zato i vrlo duhovito narugao jedan 
znanac, kad ga je jednog dana zatekao u vrtu gdje sjedi zaduben u misli. »Na što misliš«, 
upita ga došljak? »Na smrt«, odgovori književnik, »i što ću reći Bogu, kad mu budem 
gledao licem u lice?« »Pa to je vrlo jednostavno, odgovori došljak, reći ćeš mu — dragi 
kolega!« 


A mislite li da je samo jedna ovakva umišljena veličina na ovome svijetu? Ali za sve njih 
vrijedi ona Svetoga pisma -- Deus superbis resistit? Bog se protivi oholicama!« (Jak 4,6). 
Nije poštedio ponosnog Lucifera, kad si je pokušao prisvojiti božansku čast, nego koliko- 
god je bio visoko uzdignut u časti, toliko ga je strovalio za kaznu u dubinu pakla i to poput 
munje, veli Krist. »Vidio sam sotonu, gdje spade s neba kao munja!« (Lk 10,18). Nije 
poštedio prvence roda ljudskoga Adama i Eve, kad su umjesto glas Božji poslušali glas 
zmije zavodnice da jedu sa zabranjenog drveta. Srušio je Baltazara kralja usred Gozbe, kad 
se drznuo narugati pravome Bogu. Ponizio je Napoleona, kad je stajao na vrhuncu moći, 
Nije nikad u neprilici da sruši i danas svaku zemaljsku veličinu, koja misli da se može 
poigravati s Bogom. »Deus non irridetur! Bog se neda ismjehivati« veli apostol (Gal 6,7). 
Prvo dakle pravilo, ako želimo da vidimo bolje dane, dane mira, jest da dademo Bogu 
dužnu čast, da se ponizimo pred Njim. Stalnost poretka, dakle pravi mir zahtijeva i pravi 
odnos prema našemu bližnjemu. Taj je odnos najbolje označio Isus Krist u priči o milo- 
srdnom Samaritancu, koji ranjeniku na putu zalijeva rane uljem i vinom, ne pazeći ni na 
podrijetlo nesretnika ni na druge okolnosti, nego na čovječju bijedu, na čovječju narav. Taj 
je odnos označio Isus Krist vrlo dobro riječima na križu, kad je molio za svoje ubojice — 
Oče oprosti im, jer ne znaju što čine! (Lk 23,24). Da! Pravi odnos prema bližnjemu zahti- 
jeva, da u njemu ne gleđamo zvijer, nego čovjeka, dijete Božje kao što smo i sami, braću, 
koju smo dužni ljubiti, jer svi zajedno moramo govoriti - Oče naš koji si na nebesima! (Mt 
6,9). Bilo bi apsurdno govoriti o nekom novom poretku u svijetu dolazio s koje mu drago 
strane, ako se u tom poretku ne bude poštivala ljudska ličnost, neumrla ljudska duša, koja 
ide iznad svih sistema, koja se ničim ne može izmijeniti, koja imade svoja neotuđiva prava, 
koja joj nijedna ljudska vlast ne može i ne smije ograničiti. I bilo bi apsurdno i pomisliti, 
da bi recimo katolička Crkva u obrani elementarnih prava ljudske ličnosti i slobode savje- 
sti poznavala straha pred ikojom ljudskom silom, 


Istina je doduše, da se danas mnogi izruguju Crkvi, kad naglašuje zakon kršćanske ljubavi, 
jer da je to slabost. Ali lijepo je odgovorio na taj prigovor jednom zgodom papa Pio XII. 
»Da slabost! Ali Božja slabost, jer je Bog ljubav. Ljubav je snaga Kristova, ljubav je snaga 
Njegove Crkve, po kojoj si ona krči put onamo, kamo ne može doprijeti nijedna ljudska 
sila, do srca ljudskoga, gdje malenima, starcima, umirućima, nesretnicima pruža balzam i 

okrepu, koje ne mogu dati nikakva medicina ili kirurgija.« (Osservatore Romano 14. XII. 
1941.). Da! Bez te ljubavi sve se ruši, ništa se solidno ne gradi, bez nje se sve smrzava i 
ukočuje, dok tamo gdje ona vlada dolazi snaga i toplina, koja i najveće terete ljudskoga 
života prenosi preko svih zapreka poput užarene lokomotive, koja vuče stotine vagona 
tereta preko brda i dolina. 

Stalnost poretka zahtijeva konačno da čovjek i u odnosu prema sebi ide pravim putem. 
Inače se ne može govoriti o trajnom miru u ljudskom društvu, »Unde bella et lites in 
vobis« pita apostol? Odakle ratovi i odakle borbe među vama? Ne otuda li, od naslada 
vaših, koje vojuju u udima vašim?« (Jak 4,1). Ta zar nije apsurdno da netko govori o 
reformi ljudskog društva, o miru među ljudima dok je sam igračka svojih strasti, dok 
otimlje drugome zakonitu ženu i živi u preljubu, dok. otimlje drugome pravedno stečenu 
imovinu da zadovolji svoju pohlepu, dok prelazi preko svih zakona i Božjih i državnih, 
koji obuzdavaju njegovu samovolju u interesu čitave društvene zajednice? Zar ne vrijedi i 
danas ona Kristova — Bogu Božje a caru što je carevo! (Mt 22,21). 

Čitav svijet, rekao sam, vapi danas za mirom i željno očekuje čas kad će se maslinova 
grančica mira pojaviti na obzorju ljudske zajednice, koja danas krvari iz stotinu rana. 
Pravu maslinovu grančicu mira, uzročnika mira na zemlji Isusa Krista nosila je u svojim 
rukama Majka Božja, Blažena Djevica Marija, kad su anđeli u svetoj Badnjoj noći zapje- 
vali - slava Bogu na visini a mir ljudima na zemlji koji su dobre volje! K toj Božjoj Majci 
dolazimo po savjetu Sv. Oca i mi svi na koncu mjeseca svibnja sklopljenim rukama i 
uzdignutim očima, s riječima na usnama —- Kraljice mira moli za nas! 

Itko bi sumnjao u Njezinu majčinsku zaštitu i pomoć, kad nas sama poziva na usta psalmi- 
ste: »Dođite djeco, poslušajte me, naučit ću vas strahu Gospodnjemu!« (Ps 33,12). A koja 
je to nauka i kakovi su to savjeti, da dođemo do žuđenog mira u čovječanstvu? Vrlo 
jednostavni! »Kloni se oda zla i čini dobro, traži mir i idi za njim!« (Ps 33,15). Mir s 
Bogom, kad ga priznamo onim što jest, dajući mu dužnu počast. »Obratite se k meni, i bit 
ćete spašeni svi krajevi zemlje, jer sam ja Bog i nema drugoga«, govori Gospod na usta 
Izaije proroka (Iz 45,22). Mir s bližnjim, gledajući u svim ljudima djecu jednoga »Oca 
nebeskoga, koji čini da sunce njegovo izlazi nad zlima i dobrima i daje kišu pravednima i 
nepravednima« (Mt 5,45). Mir u vlastitoj duši obuzdavajući barem u budućnosti zlu požu- 
du koja je u nama, za ono što je bilo nevaljano u prošlosti udarajući šakom u prsa i vapeći 
sa raskajanim carinikom — Bože milostiv budi meni griješniku! (Lk 18,13). To je put do 
istinskog i trajnog mira u svijetu! 

Majko Božja, Kraljice mira, moli za nas i isprosi nam ga što prije od Boga! 


32. GOVOR NA BLAGDAN SV. PETRA I PAVLA (1942.) 


Iz govora Preuzv. gosp. dr. Alojzija Stepinca u katedrali na blagdan sv. Petra Apostola u 
Zagrebu 29. VI. 1942. 


Bog nam je svjedok, da smo bili protivni svakom prisilnom stupanju u Katoličku crkvu. 
Ako su iskreno prešli, nijesu ništa izgubili, nego su se vratili vjeri svojih djedova i danas su 

potpuno ravnopravni članovi Crkve katoličke, koja ih sve bez razlike jednako ljubi. Neka 
bude ovdje javno rečeno, da je Crkva učinila sve što je u njezinoj moći, da tu svoju djecu 
zaštiti, jer je ne vode nikakvi politički motivi nego briga za spasenje duša. Ako ih nažalost 
nijesmo uspjeli zaštititi, nije krivnja na Crkvi, nego na neodgovornim elementima, koji su 
se za počinjena zla protiv svih zakona i Božjih i ljudskih osvećivali i na nevinim ljudima. 
Krivnja je na pojedincima, koje nije vodio razbor nego luda strast i nepromišljenost. Crkva 
će i u buduće činiti sve što može za svu svoju djecu bez ikakve razlike, a i bez straha bilo s 
lijeva bilo s desna, jer zna da čini ono što Bog i zakon njegov traži i nalaže. 

Dragi moji vjernici! Jedna od najvećih zala našega vremena jest polovičnost u pitanjima 
našega vjerovanja. Ne pravimo si nikakvih iluzija ni u ovom pitanju, u pitanju poštivanja 
auktoriteta sv. Petra i njegovih nasljednika rimskih papa. Ili jesmo ili nismo katolici! Ako 
jesmo, onda valja da se to odrazuje na čitavoj liniji našega života. Ne možemo biti u Crkvi 
katolici, a na ulici napadati kao pogani odredbe namjesnika Kristovog, izdane za opće 
dobro, a koje možda ne konveniraju našem ličnom raspoloženju. Ne možemo danas, jer 
nam to možda konvenira, hvaliti sv. Oca, a sutra u novinama crvenom olovkom križati 
njegove riječi i govore, izrečene samo u jednom cilju, dovesti ljude k Bogu. Nitko ne može 
tražiti, da Papa pogazi općenita načela prava i poštenja, da zadovolji pojedinim nemogu- 
ćim zahtjevima. A htjeti se silovito oboriti na instituciju od Boga postavljenu, znači udarati 
glavom o pećinu, jer stoji pisano do vijeka: »Ti si Petar i na toj stijeni sagraditi ću Crkvu 
svoju i vrata paklena neće je nadvladati!« 


Hrvatski državni arhiv 


33. GOVOR ZA BLAGDAN KRISTA KRALJA (X. 1942.) 


Govor na blagdan Krista Kralja 1942. (zadnja nedjelja listopada) u zagrebačkoj prvo- 
stolnici u kojem nadbiskup Stepinac odlučno odbacuje rasizam i pogubnu teoriju o 
nadmoći jedne rase nad drugom. 


Ti Kriste Kralj si vjekova, Ti vladar sviju naroda. 
Ti sudac si jedincati, svih umova i srdaca! (Himn. I. Vesp. Christi Regis) 


Katolički muževi i žene! Katolički vjernici! 


Kadgod se ogledamo po svijetu i promatramo zbivanje oko sebe, moramo reći, da je sve 
stvoreno na ovoj zemlji podvrgnuto promjenama. Podvrgnuto je promjenama biljno i ru- 
dno carstvo. Podvrgnute su promjenama godišnje dobi. Podvrgnut je promjenama svod 
nebeski i dubine morske. Podvrgnut je promjenama i čovjek. Iz zibke kamo ga stavljaju 
majčinske ruke uči hodati, iz dječačke stupa u mladenačku dob, iz mladenačke u muževnu, 
da se za kratko vrijeme kao klonuli starac nađe na rubu groba i vrati u prah iz kojeg je 
stvoren. Promjenljiva je i ljudska vlast na zemlji. Danas strepe pred pojedincima milijuni 
ljudi, a sutra im se jedva znade za ime, 

Ali ima jedna vlast, koja ne pozna kraja, koja ne pozna suparnika, koja ne pozna straha, 
koja ne pozna promjene. To je kraljevska vlast Isusa Krista Sina Božjega, za kojega veli 
apostol: »Isus Krist jučer je i danas, isti u vijeke!« (Žid. 13,8). 

Tomu besmrtnom Kralju pjeva danas Crkva pjesme — Ti Kriste Kralj si vjekova, Ti vladar 
svih naroda, Ti sudac jedinstveni, svih umova i srdaca! Tome Kralju kraljeva i gospodaru 
gospodara (Otkr, 19,16) došli smo danas pokloniti se sa živom vjerom, dubokom ponizno- 
šću i raskajanim srcem. 


Zamislimo se danas u Njegovu kraljevsku vlast i naš odnos prema Njemu i kao pojedinci i 
kao narodi. Kad bi si i pojedinci i narodi bili svijesni što su zapravo pred Bogom i koja im 
je funkcija, bilo bi na zemlji manje jada a više radosti. 


Što smo kao pojedinci? Pojedinci smo slični onome Lazaru u grobu. Ostao bi u svome 
ništavilu do vijeka, da se nad njegov grob nije nadvio život svijeta Isus Krist i rekao: 
»Lazare, iziđi napolje!« (Iv 11,43). Svaki je pojedinac od nas ništavilo zemaljsko i takav bi 
ostao do vijeka, da ga Božja ljubav i Božja snaga nije dozvala u život, i da ga ne podržava 
u životu. To je neoboriva činjenica, Svaki ispravan čovjek mora da govori sa svetim Pav- 
lom apostolom: »Milošću Božjom jesam što jesam« (1 Kor. 15,10). 


Što da sudimo dakle o onim pojedincima, koji oholo dižu glave, kao da ne postoji više Bog 
na zemlji niti imade više mjesta zakonu evanđelja? Morali bi im reći nešto slično što je i 
Krist rekao za nevjerni grad Kafarnaum: »I ti Kafarnaume, zar ćeš se do neba podići? Do 
pakla ćeš sići!« (Mt 21,23). 

A što su pred Bogom rase i narodi na zemlji? Vrijedno je, da se i o tome upitamo u doba, 
kađ su klasne, rasne i narodnosne teorije postale prvim predmetom raspravljanja među 
ljudima. 

Prva stvar koju tvrđimo jest, da su svi narodi bez iznimke pred Bogom ništica. »Svi su 
narodi, govori prorok, kao ništa pred Njima i smatra ih za ništa i ništavilo« (Iz 40,17). Te 
riječi prorokove našle su već mnogo puta u povijesti svijeta svoju potvrdu, kad je Božja 
ruka iz raznih razloga pomela pojedine narode sa lica zemlje. Ona je to u stanju učiniti i 
danas sa svakim narodom (jer je »malo i veliko stvorio Gospod« Mudr. 6,8) ako se kao 
narod ne bude ravnao zakonima od Boga postavljenim. 


Drugo što tvrđimo jest, da svi narodi i rase potječu od Boga. Stvarno postoji jedna rasa, a 
to je Božja rasa. Njezin rodni list nalazi se u knjizi Postanka, kad je Božja ruka iz gliba 
zemaljskoga sazdala prvoga čovjeka i udahnula mu životni duh. (Post 2,7). Na sličan način 
načinio mu i družicu, a onda ih blagoslovio govoreći: »Rastite i množite se i napunite 
zemlju«. (Gen. 1,28). Svima pripadnicima te rase sasvim je jednak i ostat će do konca 
svijeta i dolazak na ovaj svijet i odlazak sa ovoga svijeta, jer je sve bez iznimke zapisano 
prstom Božjim »prah si i u prah ćeš se pretvoriti (Post 3,19). Pripadnici te rase mogu biti 
više ili niže kulture, mogu biti bijele ili crne boje, mogu biti odijeljeni oceanima, mogu 
živjeti na sjevernom ili južnom polu, ali bitno ostaju rasa, koja od Boga proizlazi i Bogu 
ima da služi prema normama naravnog i pozitivnog zakona Božjeg, zapisanog u srcima i 
dušama ljudi i objavljenom po Sinu Božjemu Isusu Kristu, vladaru svih naroda. 

A čemu onda razni narodi i koja im je funkcija? Oni su tu svi bez razlike zato, da služe 
proslavi Boga. Jer i ako je Bog u sebi biće jednostavno, nama ljudima mnogo više odskače 
Njegova veličina i ljepota iz raznolikosti stvorenih stvari. Kako divan mora da bude Bog, 
kad je u stanju stvoriti tako šaroliko biljno carstvo? Tako šaroliko rudno carstvo? Tako 
raznoliko životinjsko carstvo? Tako golemi broj zvijezda nebeskih? Tako goleme oceane? 

A zar ne odskače izvanredno Njegova veličina, mudrost i snaga, kad je stvorio toliki broj 
naroda na zemlji sa tako raznolikim jezicima? Zbog te raznolikosti jezika i naroda može 
biti mnogo plemenitog natjecanja među narodima i unapređivanja kulture kao što jed 
mnogo življi život u obiteljima, gdje je više djece! 

Konačno narodnost kao takva može biti jaka kao ograda od moralne pokvarenosti, koja se 
širi iz drugog naroda. Imao je Bog dakle velikih i mudrih razloga, kad je stvorio šarenilo 
naroda, i dao zapovijed iskrene ljubavi prema vlastitom narodu u srca i duše ljudi. 


No ta raznolikost ne smije biti izvorom međusobnog uništavanja. Jer treće što tvrdimo, 
svaki narod 1 svaka rasa, kako se danas odrazuju na zemlji, imade pravo na život dostojan 
čovjeka i na postupak dostojan čovjeka. Svi oni bez razlike, bili pripadnici ciganske rase ili 
koje druge, bili Crnci ili uglađeni Europejci, bili omraženi Židovi ili ponosni Arijci imaju 
jednako pravo da govore — Oče naš koji si na nebesima! (Mt. 6,9). A ako je Bog svima 
podijelio to pravo, koja ga ljudska vlast može nijekati? Svi narodi bez razlike kako se zvali 
imađu jednaku dužnost, da se udaraju u prsa i da govore — i otpusti nam duge naše, kao što 
imi otpuštamo dužnicima našim! (Mt. 6,12). 


Zato je katolička Crkva uvijek osuđivala, a i danas osuđuje svaku nepravdu i nasilje, koje 
se počinja u ime klasnih, rasnih ili narodnosnih teorija. Ne može se istrijebiti sa lica zemlje 
inteligenciju, jer to možda prija radničkoj klasi, kao što je učio i učinio boljševizam. Ne 
može se istrijebiti sa lica zemlje Cigane ili Židove, jer ih se smatra inferiornom rasom. Ako 
se budu na laku ruku primjenjivali principi rasnih teorija, koje nemaju temelja, da li uopće 
postoji za bilo koji narod još kakva sigurnost na zemlji? Crkva je katolička imala odvažno- 
sti da u bližoj prošlosti (kao i uvijek kad je trebalo) digne ovdje svoj glas protiv zakulisnog 
rada internacionalne masonerije, protiv moralne depravacije naše omladine putem plaćene 
nearijske štampe, protiv zločina pobačaja dirigiranih sa strane ...... i u obrani naših hrvat- 
skih nacionalnih prava, čak i okrunjenim glavama. Ali ona bi se iznevjerila svojoj zadaći 
kad ne bi s istom dosljednošću dizala i danas glas na obranu sviju, koji se žale na nepravde, 
bez obzira kojoj rasi ili narodu pripadaju. Nitko nema prava da na svoju ruku ubija ili na 
koji mu drago način oštećuje pripadnike druge rase ili narodnosti. To može samo zakonita 
vlast, ako je nekome dokazana krivica, rađi koje zaslužuje kaznu. 


To traže i pravo shvaćeni interesi i pravo shvaćena ljubav prema vlastitom narodu, koja za 
katolika jest i ostaje ne prazno slovo nego moralna dužnost za koju je odgovoran Bogu. 
Katolički muževi i žene! Katolički vjernici! Blagdan je danas Krista Kralja. Ne Kralja čija 
je vlast od danas do sutra, ne, vladara vjekova! A za toga vladara stoji pisano: »Narod i 
kraljevstvo, koje Ti ne bi služilo, izginut će, takovi narodi sasvim će se zatrti!« (Iz. 60,12). 
To je povijest dokazala već mnogo puta. To će ona dokazati opet, ako današnji narodi 
budu otklonili zakon evanđelja i odbacili Krista. 


Vaša je sveta dužnost raditi na tome da se duh istinskoga evanđelja unosi u naš javni i 
privatni život. A u evanđelju uz Boga prvo mjesto zauzima i zapravo jedino mjesto ljudska 
ličnost. Čovjek je od Boga postavljen za krunu svega stvorenja, za vladara stvorenju. 
»Rastite i množite se i napunite zemlju i vladajte njome i budite gospodari od riba morskih 
i ptica nebeskih i svih životinja što se miču po zemiji« (Post. 1,28). I ta ljudska ličnost, 
koju je ovo naše moderno doba degradiralo na nivo roba stvorovima ima opet postati 

centrumom oko kojega se kreće sve stvoreno prema planu određenom od Stvoritelja svije- 
ta. Jer i najzadnja ljudska ličnost, zvala se kako mu drago i pripadala kojoj mu drago rasi 
ili narodu nosi na sebi utisnut pečat Boga živoga, neumrlu dušu. 

Jedan od razloga, koji je duboko vjernoga Kristofa Kolumba ijerao preko oceana, bila je i 
želja da nove narode privede Kristu. Kad su ga nakon njegova povratka zapitali o novim 
zemljama, opisao je blago i čudesa te nove zemlje ushićenim riječima. No završio je svoj 
govor riječima: »Indija (kako je on mislio za Ameriku) je lijepa i bogata, ali najljepši biser 
Indije to je duša Indijanaca!« Da! To je najljepši biser svakoga čovjeka, kojega izgublje- 
nog da nađe, nije se žacao sam Sin Božji Isus Krist da siđe sa nebesa, da proda ne samo sve 
što ima, nego da položi i svoj vlastiti život na križu, da taj biser čovječju dušu, izvadi iz 
blata grijeha, pridigne i spasi. 

Katolički muževi i žene! Katolički vjernici! Puno se puta dogodi da čovjek ide preko polja 
i brda, a da ni ne sanja da gazi preko bisera ili zlata, koje je sakriveno pod nogama, 
Neznanje. Ali to nije tako tragično. Puno je tragičnije, đa ljudi hladnokrvno prelaze preko 
onoga, što je najljepše u čovjeku, preko onoga, što ga čini sličnim Bogu, preko neumrle 
duše i vlastite i tuđe. Tjerajte to neznanje. Neka se budu svijesni svoga dostojanstva čovje- 
ka! Neka si budu svijesni svoga kraljevskoga poziva djeteta Božjega napose danas, kad 
slavimo blagdan Krista Kralja, Kralja vjekova, Kralja naroda, ali nada sve Kralja neumrlih 
ljudskih duša, kojemu slava i čast u vijeke — Amen. 


34. GOVOR UZ ČETVRTU OBLJETNICU KRUNJENJA SVETOG OCA (14. III. 1943.) 


Nadbiskupova propovijed u zagrebačkoj katedrali prigodom obljetnice krunjenja pape 
Pija XII. 14. 3. 1943. 


»I ti obrativši se utvrdi braću svoju!« (Lk 22,32) 

Katolički muževi i žene, katolička omladino, dragi moji vjernici! Dok su se na posljednjoj 
večeri apostoli, kao slabi ljudi, prepirali među sobom, koji će vrijediti kao najveći među 
njima, upravio je Isus Krist na Šimuna Petra, prvaka apostolskog riječi: »Šimune, Šimune, 
evo sotona zatraži, da vas rešeta kao pšenicu, ali ja sam molio za tebe, da vjera tvoja ne 
oslabi i ti obrativši se utvrdi braću svoju!« On mu reče: »Gospodine, pripravan sam ići s 
tobom i u tamnicu i u smrt.« Ali on reče: »Kažem ti, Petre; neće zapjevati danas pijetao 
dok se tri put ne odrećeš da me poznaješ!« (Lk 22,32). 

I doista! Petar je po ljudskoj slabosti zaniekao, da pozna Isusa, za vrieme njegove gorke 
muke. Pripustio je to Bog, da ga oslobodi preuzetosti i da ga utvrdi u poniznosti. Ali jedno 
nije Petar nikad učinio! Nije nikad zatajio ni pogazio svoje vjere, da je Isus Krist pravi i 
živi Bog, da je On jedini Spasitelj svieta, S toga se nije čuditi, ako u Svetom Pismu čitamo, 
kako sv. Petar nastupa kao učitelj istina, koje je Sin Božji objavio i predao ih apostolskom 
naučiteljstvu, da ih ono dalje objavljuje svietu. To se najbolje pokazalo, kad se u Jeruzale- 
mu sastao prvi crkveni sabor pod predsjedanjem Petrovim, da rieši pitanje nastalo radi 
uskogrudnosti nekih pojedinaca, koji još nijesu bili shvatili da je kršćanstvo u svojoj biti 
iznad svake narodnosti, te ih ne razdvaja nego ih ujedinjuje u jednu veliku obitelj i zajed- 


136 

















CCP 40(1997), str. 107-139 





nicu ljubavi i međusobnog poštovanja, Protiv rušitelja te velike kršćanske obitelji, u koju 
treba da uđu svi narodi, nastupio je kao poglavica apostola sv. Petar, Jer on je po Božjoj 
odredbi postavljen nepogrješivim učiteljem vjere prema riečima svetoga vatikanskoga 
crkvenoga sabora, koji govori: »Ovu apostolsku nauku su prigrlili svi častni Otci i pravo- 
vjerni sveti Naučitelji su je poštivali i sliedili potpuno uvjereni da Stolica Petrova stoji 
slobodna od bilo kakove zablude, prema božanskome obećanju Gospodina Spasitelja naše- 
ga, danog prvaku svojih učenika: ja sam molio za tebe, da vjera tvoja ne oslabi i ti obrativši 
se, utvrdi braću svoju!« (Dz 1836). 

K toj pećini čvrstih načela usred ovog uzburkanog mora labavih ljudskih nazora; k tom 
svjetioniku istine usred tmine i laži krivih nauka; k tom žarištu ljubavi i sloge među ljudi- 
ma, narodima i državama, usred ovog pakla mržnje, u koji je upalo čovječanstvo, upiremo 
i mi danas svoje oči, dragi moji vjernici. Đavao je prema riječima Kristovim tražio, da 
rešeta kao pšenicu apostole, to jest da im ubije vjeru u Krista, Ali Krist je molio, da ne 
klone vjera Petrova, nego da on, obrativši se, utvrdi braću svoju. I kroz stoljeća ponavljaju 
se pokušaji sotone, da iščupa iz ljudskih srdaca i duša svaku vjeru u osobnoga Boga, a s 
vjerom u Boga i svako načelo morala, poštenja, pravog građanskog poretka, a na mjesto 
toga utvrdi u svietu pobjedu laži, himbe, mržnje. Ali se isto tako kroz stoljeća ljudske 
poviesti a danas više nego ikada oči svega čovječanstva obraćaju Petrovoj Stolici, da 
odanle čuju rieči istine, utjehe i spasa iz pakla u koji je sviet upao. 


Katolički muževi i žene, katolički vjernici! Ako biste me upitali, u čemu baš danas gleda- 
mo ogromnu vriednost papinstva za ljudski rod, onda bismo odgovorili: u onom što se 
danas gazi nogama manje više po čitavome svijetu, a to je obrana dostojanstva ljudske 
osobe, obrana prava obitelji, obrana malenih i slabih naroda. 


Da! Bez sumnje je jedna od najtežih zabluda našega vremena, da je vriednost ljudske 
osobe spala na ništa. Na pad vriednosti novca priučio se sviet već u prošlome ratu i ne vidi 
tu ništa osobita, Priučio se i na pad tolikih drugih materialnih vrijednosti. Ali sa padom 
dostojanstva ljudske osobe, sa padom vriednosti čovjeka, ne može se pomiriti nijedan 
normalni ljudski mozak. Jer bez obzira, da li vjeruje ili ne vjeruje u osobnoga Boga, svaki, 
pa i onaj poklonik najluđeg materialističkog naziranja na sviet, osjeća u dubini svoje duše 
i ispovieda to čitavim svojim životom, da on nije i ne može biti isto što i njegov pas, da on 
nije i ne može biti isto što i kotačić u jednoj mašini, da on nije i ne može biti isto što i 
mjehurić sapunice, što ga prpošno diete pušta slamicom u zrak. Svaki, pa i onaj poklonik 
najluđeg materijalizma, i onda, kad najviše grmi protiv Boga, osjeća u dubini svoje duše 
značenje rieči - ad majora natus sum — ja sam ipak stvoren za nešto više! Onaj pak, koji je 
sačuvao blago vjere, onaj koji nosi u duši neslomivu sviest o obstojnosti Boga Stvoritelja, 
on znade, da čovjek nije nikakav slučajni učinak maglovito panteističke evolucije, nego 
djelo volje Stvoriteljeve, koji je progovorio i u život izveo odluku: načinimo čovjeka na 
sliku i priliku svoju! (Gen. 1,26). Svaki dakle čovjek, bez obzira kojoj rasi ili naciji pripa- 
dao, bez obzira, da li je svršio sveučilište u kojem kulturnom središtu Evrope ili ide u lov 
za hranom u prašumama Afrike, svaki od njih jednako nosi u sebi pečat Boga Stvoritelja i 
imade svoja neotuđiva prava, kojih mu ne smije oteti ili ograničiti samovoljno nijedna 
ljudska vlast. Svaki od njih ima pravo na tjelesni život, ima pravo na duševni život, ima 
pravo na brak, ima pravo na religiozni uzgoj, ima pravo na upotrebu materialnih dobara, u 

koliko se to ne kosi s pravednim zakonima, koji štite interese čitave zajednice, ima toliko 
drugih prava, I svaka povreda tih prava ljudske osobe ne može a da ne urodi lošim poslje- 
dicama. 1 ako danas toliko uzdišemo za mirom, ja bih se usudio ponoviti rieč slavno 
vladajućeg pape Pia XII u prošlogodišnjoj božićnoj poruci: »Tko hoće, da se zviezda mira 
(kao nekoć mudracima) pojavi i ostane nad ljudskim društvom, taj neka sa svoje strane 
pripomogne da se ljudskoj osobi vrati dostojanstvo dano joj od Boga od prvog početka!« 
(Osservatore Romano 1942. br. 300 str. 2). 


Ali papinstvo stoji danas kao čvrsti zid i na obranu obitelji i obiteljskog svetišta. Što to 
znači, razumjeti može samo onaj koji ima prilike gledati suze onih kojima prijeti pogibelj, 
da im bude razoreno obiteljsko ognjište. Mi smo prošli tjedan imali više puta prilike da 
gledamo te suze i da slušamo uzdahe i ozbiljnih muževa i vapaje bezpomoćnih žena, 
kojima prieti slična pogibelj samo zato, jer se njihovo obiteljsko svetište ne poklapa sa 
teorijama rasizma. Mi kao predstavnici Crkve nismo mogli ni smjeli šutjeti, a da ne zataji- 
mo svoje službe, već smo morali ponoviti rieči samoga Isusa Krista: »Što je Bog sastavio 
čovjek neka ne rastavlja!« (Mt 19,6). A danas to kažemo i javno! Nitko ne poriče prava 
svjetovne vlasti, da kazni zločine, koji se dokažu. Ima na to pravo i dužnost. Ali nitko ne 
daje prava ljudskoj vlasti da dira u svetost obitelji ili braka, koji je sklopljen na temelju 
naravnog i pozitivnog Božjeg prava, 


Bilo bi svakako promašeno misliti, da će katolička Crkva ikada odobriti mjere, koje diraju 
u osnovna prava čovjeka, Pridolazi i drugi razlog, zašto Crkva ne može učiniti. Zato što se 
takovim mjerama premnogi pojedinci tjeraju silom u red protivnika postojeće državne 
vlasti, jer ne mogu kraj najbolje volje podnijeti, da im se njihove obitelji razaraju i uništa- 
vaju, dok oni savjestno vrše svoju dužnost prema domovini čak i na bojnome polju, da i ne 
govorim o tolikim drugim službama, gdje se trude, da budu vjerni i koristni građani zajed- 
nice, u kojoj žive. S punim je dakle pravom u svojoj božićnoj poruci veliki papa Pio XII. 
naglasio: »Tko hoće, da se zviezda mira pojavi i ustavi nad ljudskim društvom, taj neka 
zabaci svaki oblik materializma, koji u narodu gleda samo krdo pojedinaca, koje se raz- 
trgnuto i bez unutrašnje veze smatra kao stvar gospodstva i samovolje!« (»Osservatore 
Romano« ibid.). 


Naukom o prirodnom pravu i o jednakosti svih ljudi pape niesu međutim ostali indiferen- 
tni ni u pitanju narodnosti, već su uviek cienili liepe i plemenite sposobnosti pojedinih 
naroda i branili njihova prava, ako su bila ugrožena. No nikada ih niesu gledali kroz usku 
prizmu ljudskih strasti, kada se u vlastitom narodu gleda idol, kojemu se mora sve poklo- 
niti, nego kroz prizmu evanđelja, koje i u narodima gleda samo djelo Boga Stvoritelja; sa 
određenim ciljem, da i kao narodna zajednica služi proslavi Boga. Samo kroz tu prizmu 
evanđelja gledano, mogla je pasti i izjava pape Pia XII. na Božić 1941. godine: »Na polju 
novoga poretka, utemeljenog na ćudorednim načelima, nema mjesta kršenju slobode, ne- 
povredivosti i sigurnosti drugih naroda, kakva god bila njihova teritorijalna prostranost ili 
njihova sposobnost obrane. Ako je neizbježivo, da velike države radi svojih većih mogu- 
ćnosti i radi svoje moći naznačuju put ustanovljenju ekonomskih grupa između njih i 
manjih i slabijih naroda, ipak su neprieporna njihova prava, u opsegu općeg interesa, koja 
nisu različita od prava većih naroda: pravo na slobodu na političkom polju: pravo na 
djelotvorno čuvanje one neutralnosti u razdorima među državama, koje im pripada po 

prirodnom i narodnom pravu: pravo na obranu svog ekonomskog razvitka. Samo na takav 
način one će moći postići u okviru općeg dobra materialnu i duhovnu dobrobit vlastitog 
naroda. (»Osservatore Romano« 1941.). 

Da! Samo kroz prizmu evanđelja gledano, mogla je pasti izjava slavno vladajućeg pape Pia 
XII.: »Na polju novoga poretka, utemeljenog na ćudorednim načelima, nema mjesta otvo- 
renom ili himbenom tlačenju kulturnih ili jezičnih osebina narodnih manjina, ni spriečava- 
nju i uskraćivanju njihovih ekonomskih mogućnosti, ni ograničenju ili onemogućivanju 
njihovog naravnog razmnožavanja. Što savjesnije nadležna državna vlast poštuje prava 
manjina, toliko sigurnije i djelotvornije može zahtievati od njihovih članova pošteno 
izvršivanje njihovih građanskih dužnosti, zajedničkih ostalim građanima.« (»Osservatore 
Romano« 1941.). 

To držanje imali su rimski pape u prošlosti, a imade ga i sadanji Sveti Otac papa Pio XILi 
prema našem narodu. Ako se budu drugi narodi držali ove nauke, dobit će i hrvatski narod 
sva svoja prava, koja ga idu po naravnom zakonu i po zakonu Božjem. A ako se bude naš 
narod držao te iste nauke, koja se čuje s Petrove Stolice, bit će sretan i blagoslovljen od 
Boga, jer samo istina i pravda mogu u zadnjoj liniji da spasi i pojedince i narode. 

Dragi moji vjernici, katoličke žene i muževi! Kažu da na ulazu u veliku dvoranu sveučili- 
šta u Upsali, stoje zlatnim slovima ispisane rieči — slobodno misliti velika je stvar, ali 
pravo misliti još je veća stvar! Da! Ljudski je um i odviše podvrgnut zabludama, a da mu 
ne bi bio potreban netko, koji će ga ispraviti ako bi nesrećom skrenuo s puta istine. 

1 veliki je Bog učinio neizmjernu uslugu čovječanstvu, kad mu je dao neprevarljivoga 
učitelja u pitanjima vjere i morala. To je papa! To je i papa Pio XII. Mi u Njemu gledamo 
namjesnika Kristova na zemlji, i molimo danas, na četvrtu obljetnicu Njegove krunidbe, 
da Ga Svemogući Gospodin Bog sačuva, poživi i blaženim učini na zemlji, i da Ga ne da 
na volju neprijateljima Njegovim! 

